ועדת החוקה, חוק ומשפט, כנסת 18, פרוטוקול מספר 256, 2010-10-27 09:00

דוד רותם: בוקר טוב, אני פותח את ישיבת ועדת החוקה, חוק ומשפט.

דוד רותם: על סדר-היום: הצעת חוק     	מכיוון שהגיע חבר סיעת קדימה ואחד המציעים החשובים, חבר הכנסת שי חרמש אנחנו יכולים להתחיל.

שי חרמש: הוא חשוב לא רק בגלל החוק.

דוד רותם: לפי מה שאמר לי חבר הכנסת טלב אלסאנע, בגלל החוק אתה לא חשוב.

טלב אלסאנע: חשוב עד החוק.

דוד רותם: הצעת חוק לתיאום פקודת האגודות השיתופיות.

דוד רותם: אנחנו היום נשתדל לסיים את הדיון.

דוד רותם: אנחנו נתחיל לקרוא את החוק, מי שיש לו הערות יעיר אותן במהלך הדיון בסעיפים.

דוד רותם: בבקשה, גברתי היועצת המשפטית.

סיגל קוגוט: מקריאה את הצעת החוק:

סיגל קוגוט: תיקון סעיף 2

סיגל קוגוט: 1. בפקודת האגודות השיתופיות‏ (להלן – הפקודה), בסעיף 2 –     	(1)	אחרי ההגדרה "ועד" יבוא:     	""ועדת ההשגות" – ועדת ההשגות כמשמעותה בסעיף 6ב;     	"ועדת קבלה" – ועדת קבלה כמשמעותה בסעיף 6ב;     	"זכות במקרקעין" – זכות חכירה או זכות חכירה לדורות במקרקעי ישראל כמשמעותם בחוק-יסוד: מקרקעי ישראל‏; לעניין זה, "זכות חכירה" ו"זכות חכירה לדורות" – כמשמעותן בחוק המקרקעין, התשכ"ט–1969‏, לרבות זכות להירשם כחוכר או כחוכר לדורות, זכות של מי שהוא צד לחוזה פיתוח ביישוב קהילתי להירשם כחוכר או כחוכר לדורות לאחר קיום תנאי החוזה, ושכירות לתקופות שבמצטבר עולות על חמש שנים;"     	(2)	אחרי ההגדרה "חבר" יבוא:         	"יישוב קהילתי" – יישוב המאוגד כאגודה שיתופית שהרשם סיווג אותה כיישוב קהילתי כפרי או כאגודה שיתופית להתיישבות קהילתית, או הרחבה של קיבוץ, של מושב שיתופי, של מושב עובדים או של כפר שיתופי, המאוגדת כאגודה שיתופית שהרשם סיווג אותה כיישוב קהילתי כפרי או כאגודה שיתופית להתיישבות קהילתית, והכל בלבד שמספר בתי האב ביישוב או בהרחבה אינו עולה על 500;".

סיגל קוגוט: יש כאן הסתייגויות.

ארז קמיניץ: המספר 500 מתייחס בכל הישוב כולו.

ארז קמיניץ: כך אנחנו הבנו את הדברים.

דוד רותם: אתה אומר שנמחק את ההרחבה.

ארז קמיניץ: בגלל המילה "או" המשמעות שנוצרת היא - - -

סיגל קוגוט: הכוונה היתה שלפי התכנית הישוב יהיה קטן.

ארז קמיניץ: כל הישוב כולו, כולל ההרחבה.

סיגל קוגוט: נבדוק את הנוסח.

שי חרמש: זאת היתה הכוונה שלנו.

שי חרמש: אין הכוונה לספור את זה פעמיים.

דוד רותם: בסדר גמור.

חנא סוייד: נכנסתי רק עכשיו ואני מדבר על גודל הישוב.

חנא סוייד: אני מציע שבמקום 500 יהיה 50.

שי חרמש: אפשר לעשות התיישבות בודדים של שניים.

דוד רותם: שי, אני מבקש שלא תפריע לי.

דוד רותם: אני מודיע לך, אין קריאות ביניים.

סיגל קוגוט: יש הסתייגות של סיעת מרצ, שהישוב יהיה 150 בתי אב ולחילופין 200.

סיגל קוגוט: אני מבינה שנוספה עוד הסתייגות.

טלב אלסאנע: גם אני רוצה 50.

טלב אלסאנע: אני מצטרף לכל ההסתייגויות של האגודה לזכויות האזרח.

סיגל קוגוט: הם לא יכולים להגיש, מי שהגיש זה מרצ וג'מאל זחאלקה ועכשיו סוויד.

טלב אלסאנע: אני רוצה להגיש הסתייגות בשמי.

סיגל קוגוט: פשוט תגיד בסעיף כי אנחנו חייבים להצביע.

סיגל קוגוט: מקריאה מהצעת החוק:     "הוספת סעיפים 6ב עד 6ד     	"הקצאת מקרקעין והעברת זכות במקרקעין ביישוב קהילתי     	2. אחרי סעיף 6א לפקודה יבוא:     	6ב.

סיגל קוגוט: (א)     (1)	הקצאת מקרקעין לאדם לשם רכישת זכות במקרקעין ביישוב קהילתי שבו פועלת ועדת קבלה תיעשה לאחר קבלת אישורה של ועדת הקבלה.

סיגל קוגוט: (2)	העברה של זכות במקרקעין שהוקצו לאדם או של זכות במקרקעין שהועברה לפי דין, ביישוב קהילתי כאמור בפסקה (1), תיעשה לאחר שהמעביר קיבל את אישורה של ועדת הקבלה בנוגע לנעבר; הוראות פסקה זו יחולו, בשינויים המחויבים, גם על נעבר המעוניין להעביר את זכותו במקרקעין לאחר.

סיגל קוגוט: (3)	העברת זכות במקרקעין בירושה, בין על פי דין ובין על פי צוואה, ביישוב קהילתי כאמור בפסקה (1), אינה טעונה את אישורה של ועדת הקבלה; ואולם, הוראות פסקה (2) יחולו על יורש, בין על פי דין ובין על פי צוואה, המעוניין להעביר את זכותו לאחר.

סיגל קוגוט: (ב)  (1)	ועדת קבלה של יישוב קהילתי תורכב מחמישה חברים, והם: שני נציגי היישוב הקהילתי; נציג התנועה שהיישוב הקהילתי מסונף אליה או חבר בה, ואם היישוב הקהילתי אינו מסונף לתנועה כאמור או חבר בה או אם התנועה ויתרה על נציגות – נציג נוסף של היישוב הקהילתי; נציג הסוכנות היהודית לארץ ישראל או ההסתדרות הציונית העולמית; נציג המועצה האזורית שבתחום שיפוטה נמצא היישוב.

סיגל קוגוט: (2)	נציג המועצה האזורית בוועדת הקבלה יהיה ראש המועצה האזורית או סגנו, או עובד המועצה שימנו, ובלבד שאינם תושבי היישוב, והוא יהיה יושב הראש".

סיגל קוגוט: זה ההרכב של הוועדה הראשונית.

סיגל קוגוט: ההסתייגויות שיש לגביה: הסתייגויות של מרצ ושל חבר הכנסת זחאלקה.

סיגל קוגוט: או למחוק את הנציג של הסוכנות היהודית לארץ ישראל או ההסתדרות הציונית העולמית.

סיגל קוגוט: מרצ מציעים להוסיף במקומו נציג השירות לעבודה קהילתית במשרד הרווחה.

דוד רותם: נכנס פה אחד שחושב שהוא יכול להפריע כי הוא יושב ראש הוועדה לתעסוקת ערבים.

אחמד טיבי: שלא מחוקקת חוקים נגד יהודים.

דוד רותם: שלא עושה שום דבר.

דוד רותם: פה בוועדה לא מפריעים, חבר הכנסת טיבי.

טלב אלסאנע: אני מבקש להגיש הסתייגות.

סיגל קוגוט: הסתייגות בדומה לזאת של ד"ר סוויד?

טלב אלסאנע: יש לי שתי הסתייגויות.

טלב אלסאנע: ראשית, לגבי ההתחלה, העניין של שם הצעת החוק.

טלב אלסאנע: בשם החוק יהיה כתוב: ועדת קבלה לישובים יהודיים בלבד, כל הישובים הקהילתיים.

טלב אלסאנע: לגבי הגדרת ועדת הקבלה וועדת ההשגה.

טלב אלסאנע: לגבי  ועדת הקבלה שמטרתה למיין את התושבים לפי שייכות לאומית ו/או דתית או צבע עור, "כמשמעותה בסעיף 6ב" יימחק.

סיגל קוגוט: למה?

סיגל קוגוט: טוב, לא משנה.

דוד רותם: הוא מבקש למחוק את זה.

דוד רותם: הוא מסביר שזה - - -

טלב אלסאנע: זה ועדת הקבלה הזאת לצורך החוק הזה, זאת ההגדרה שלה.

טלב אלסאנע: לגבי ישוב קהילתי, לגבי גודל הישוב, עד 50.

סיגל קוגוט: בסדר, אני כותבת גם אותך.

טלב אלסאנע: תיווסף התוספת, בהמשך להגדרה של ישוב קהילתי יירשם שישובים קהילתיים יהיו מבחינת מספר התושבים הנקלטים באופן פרופורציונאלי.

טלב אלסאנע: שיהיו ישובים קהילתיים.

טלב אלסאנע: המטרה בישובים קהילתיים גם לאוכלוסיה הערבית.

טלב אלסאנע: זאת אומרת שחלוקה של ישובים קהילתיים תינתן לצרכי האוכלוסייה - - -

סיגל קוגוט: סליחה, את זה אני לא יכולה להכניס להגדרה.

טלב אלסאנע: בהגדרה כתוב "להתיישבות קהילתית או הרחבה של קיבוצים".

טלב אלסאנע: אנחנו יודעים שאין קיבוצים ערביים במדינת ישראל ואנחנו יודעים שאין מושבים שיתופיים ערביים בישראל וגם אין מושב עובדים או כפר שיתופי.

טלב אלסאנע: אין כפר שיתופי שמאוגד באגודה השיתופית שהרשם סיווג אותה כישוב קהילתי כפי או כאגודה שיתופית להתיישבות קהילתית.

טלב אלסאנע: על-פי כל הקריטריונים האלה, אז אנחנו מכניסים אך ורק הגדרה של מושגים שקיימים אך ורק למגזר היהודי.

טלב אלסאנע: אלא אם תציגי לי שיש קיבוץ ערבי שאני לא יודע על קיומו, או מושב שיתופי ערבי שאני לא יודע על קיומו או מושב עובדים או כפר שיתופי ערבי שאני לא יודע על קיומו.

סיגל קוגוט: מה שזה אומר – סיגל, סליחה, יש לי בקשה.

סיגל קוגוט: אבל זה לא ממן העניין.

דוד רותם: סליחה, אני לא נגרר ולא מתכוון להיגרר לפרובוקציות.

טלב אלסאנע: איזה פרובוקציות?

סיגל קוגוט: גם לשיטתך, כל מה שהחוק הזה אומר הוא שכשיש מקומות כאלה ומישהו ערבי רוצה להתקבל אליהם, למקומות האלה שאתה אומר שאין אותם היום לאוכלוסיה הערבית, יחול החוק הזה.

סיגל קוגוט: זה לא אומר אם יש או אין ואיפה יש או אין.

טלב אלסאנע: בשורה האחרונה, החוק הזה מאפשר הקמת – תסכימי איתי שכל ההגדרות הקיימות קיימות אך ורק במגזר היהודי, זאת עובדה.

טלב אלסאנע: לכן החוק הזה, שיאפשר ישובים בעלי גוון מיוחד, יחול אך ורק לגבי ישובים יהודים וימנע את כניסתם של תושבים ערביים.

טלב אלסאנע: זאת אומרת, אם חושבים לאיזה ישובים הוא יכול ואיפה הוא יכול, אז כולנו יודעים מה המכנה המשותף של תושבי אותם ישובים.

טלב אלסאנע: יש צורך בתחולה שוויונית, אז יש צורך בהקמת קיבוצים ערביים, הקמת ישובים קהילתיים ערביים כדי - - -

דוד רותם: תקים.

טלב אלסאנע: - - כדי שגם לחוק תהיה תחולה לא רק יהודים ותמנע כניסה של ערבים, אלא אפשר להגיד שיש ישוב קהילתי ערבי ויהודים לא יכולים להיכנס אליהם.

טלב אלסאנע: את זה אנחנו לא רוצים, אנחנו רוצים שכל אזרח בתור אזרח יתקבל באופן ענייני.

טלב אלסאנע: אבל ההגדרות שקיימות מה זה ישוב קהילתי, כוללת מושגים ומאפיינים שחלים אך ורק לגבי היהודים.

דוד רותם: תודה.

דוד רותם: תנסח בבקשה את ההסתייגות שלך.

טלב אלסאנע: לגבי סעיף 6ב(ב), אני לא הבנתי מה הצורך בייצוג של נציג הסוכנות היהודית לארץ ישראל או ההסתדרות הציונית.

טלב אלסאנע: אלה נציגים של גופים שנמצאים בחוץ לארץ.

טלב אלסאנע: אנחנו מדברים על ישובים בתוך המדינה.

טלב אלסאנע: אם ובהנחה שהישוב הוא ערבי מה צריך – זאת אומרת, כל ערבי צריך לקבל ברכה של הסוכנות היהודית?

דוד רותם: תנסח את ההסתייגות שלך.

טלב אלסאנע: לדעתי שני המושגים האלה מורידים את עלה התאנה מעל החוק, חושפים את כיעורו ומראים שמדובר בחוק גזעני שבא לעשות סלקציה על רקע לאומי.

דוד רותם: אמרת, גמרנו.

דוד רותם: בתקשורת יהיה כתוב שהחוק הוא גזעני.

טלב אלסאנע: אתה מפריע לי.

דוד רותם: אני לא מפריע לך.

דוד רותם: אני אפסיק אותך, אני אקח לך את רשות הדיבור.

דוד רותם: אתה רוצה לנסח את ההסתייגות שלך?

דוד רותם: נא לנסח את הסתייגות בלי הרצאה.

טלב אלסאנע: לא, אני מסביר ומנמק את ההסתייגות.

דוד רותם: אתה לא מנמק.

דוד רותם: תגיד לי קודם מה ההסתייגות שלך.

דוד רותם: מה אתה רוצה שיהיה כתוב?

טלב אלסאנע: אתה לא תפעיל טרור.

טלב אלסאנע: אני מנמק את הטיעון.

טלב אלסאנע: מספיק החוק העלוב שלך הזה.

טלב אלסאנע: כל יום אתה מביא הצעת חוק אחרת יותר גרועה מהשנייה.

דוד רותם: אין שום בעיה.

דוד רותם: עכשיו אתה רוצה לנסח את ההסתייגות שלך?

דוד רותם: מה ההסתייגות שלך?

טלב אלסאנע: עצם העובדה שבהרכב הוועדה מוסיפים שני הנציגים האלה - - -

דוד רותם: חבר הכנסת טלב אלסאנע, תאמין לי, אתה לא תגרור אותי, אני פשוט אפסיק את רשות הדיבור.

טלב אלסאנע: אני אבקש להוריד את שני הנציגים האלה מהוועדה, הם לא רלוונטיים, הם לא ענייניים, אלא אם אתה רוצה שהוועדה תהיה בהרכב מסוים, אז תגיד שגם נציגי ישראל ביתנו יהיו חברי ועדת הקבלה, שיבדקו את המצע הפוליטי, למי כל אחד הולך לבחור.

דוד רותם: תודה רבה לך.

טלב אלסאנע: לכן אני מבקש הסתייגות להוריד את שני הסעיפים האלה.

דוד רותם: חבר הכנסת טיבי.

אחמד טיבי: תודה אדוני.

אחמד טיבי: שאלה לסדר.

אחמד טיבי: בגלל שאני לא חבר הוועדה אני שואל האם את הסתייגויות צריך להגיש קודם בכתב ואחר-כך לנמק אותן בעל-פה תוך כדי דיון או שאפשר להקריא?

דוד רותם: חבר הכנסת טיבי, אתה יכול לעשות מה שאתה רוצה.

דוד רותם: אתה רוצה להגיש את ההסתייגויות עכשיו, תגיש את ההסתייגויות עכשיו.

דוד רותם: אתה רוצה להגיש אותן בכתב, תגיש אותן בכתב.

דוד רותם: לפני ההצבעה אני צריך לקבל את ההסתייגות כדי שאני אוכל להצביע.

חנא סוייד: הכול דמוקרטי.

דוד רותם: אתה רשאי להגיש מתי שאתה רוצה.

אחמד טיבי: מייד צדה אזני את מה שאמר חבר הכנסת סוויד.

אחמד טיבי: הנוהג שלך הוא באופן דמוקרטי חופשי.

דוד רותם: לחלוטין, מתי שאתה רוצה.

דוד רותם: יש לי כמה נהלים דמוקרטיים.

אחמד טיבי: אני מלא הערכה.

אחמד טיבי: אז אני אעביר אותם בכתב ואחר-כך, אם תרצה, אני אנמק אותן או שנצביע.

דוד רותם: חבר הכנסת דב חנין.

אחמד טיבי: זאת היתה הערה לסדר, זכות הדיבור תישמר לי לאחר-כך.

דוד רותם: זכות הדיבור תהיה כשתגיש את ההסתייגויות ותנמק אותן.

אחמד טיבי: אני מודה לך.

דב חנין: תודה רבה אדוני היושב ראש.

דב חנין: אנחנו כבר בדיון שאני לא זוכר את מספרו.

דב חנין: את עמדתי העקרונית לגבי החוק הבעתי ואני נשאר איתה.

דב חנין: אני חושב שהחוק הזה הוא חוק רע, מזיק ופוגע ואין בו שום דבר חיובי או שום ערך חיובי שהוא בא להגן עליו.

דב חנין: אבל, כיוון שרוב חברי הוועדה אינם בדעתי, אני באתי היום לא בכדי לחזור ונסות ולשכנע אתכם באותם דברים שלא הצלחתי בפעם הקודמת, את זה אני אנסה אולי במליאה, אלא להציע שורה של הסתייגויות ענייניות לחלוטין ונקודתיות.

דב חנין: אני מבקש לשכנע אתכם שדברים מסוימים שאתם רוצים לקדם בחוק אולי תצליחו לקדם מבלי לייצר פה פגיעות חזקות מידי.

דב חנין: אני רוצה להתחיל מהסוף.

דב חנין: סעיף איסור האפליה, סעיף 6ג רבתי, סעיף קטן ג' - - -

דוד רותם: סליחה, חבר הכנסת חנין עדיין לא הגענו לסעיף הזה.

דוד רותם: את הנייר שאתה מחזיק ביד יש לכולנו.

דב חנין: זה לא מה שכתוב בנייר, הנייר רק משמש אותי - - -

דוד רותם: השאלה האם לא כדאי לעשות כמו שעושה חבר הכנסת אחמד טיבי.

דוד רותם: תכתוב את ההסתייגויות שלך - - -

דב חנין: לא, אני יכול לומר אותן בעל-פה.

דב חנין: הן כולן ברורות ומנוסחות.

דוד רותם: עוד לא הגענו לסעיף 6(ב)(ג).

דוד רותם: אם אתה רוצה להסתייג על משהו שכבר דיברנו עליו - - -

סיגל קוגוט: דיברנו על גודל הישוב ועל הרכב ועדת הקבלה.

דב חנין: לגבי גודל הישוב והרכב ועדת הקבלה.

דב חנין: אני חושב שגודל הישוב שאנחנו צריכים להגביל בו את העבודה של ועדות הקבלה הוא 100 בתי אב.

חנא סוייד: דב, אנחנו הצענו 50.

דב חנין: אז לחילופין.

דב חנין: אני מציע הצעה של 50 ולחילופין 100.

דוד רותם: יש 50, יש 200, יש 5. טלב אלסאנע רוצה 5.

טלב אלסאנע: לא, 50.

טלב אלסאנע: אל תעוות את דבריי.

דב חנין: אני מצטרף להצעה של 50 ולחילופין מציע את ההצעה של 100.

דב חנין: בעניין הרכב ועדת הקבלה אני מציע להשמיט את נציג הסוכנות היהודית לארץ ישראל או ההסתדרות הציונית העולמית.

דב חנין: לדעתי, אין להם שום מקום בוועדת קבלה, אין להם שום מעמד ואין שום סיבה שהם יהיו שם.

דב חנין: לעומת זאת, הוקמה בחוק נציבות שוויון הזדמנויות, שאמנם עד היום לא עסקה בתחום הזה כי התחום הזה הוא חדש, תחום האפליה בקבלה לישובים.

דוד רותם: נדמה לי שנציג השוויון לאנשים עם מוגבלות.

דב חנין: לא, לא.

דב חנין: נציב שוויון הזדמנויות בתעסוקה.

אחמד טיבי: זאת הצעת חוק של חבר הכנסת טיבי.

אחמד טיבי: היא עברה בהסכמת הממשלה.

דב חנין: אני מציע שהחוק יתקן את שמה של הנציבות וירחיב את תחומי פעולתה כך שנציג של נציבות שוויון הזדמנויות בתעסוקה ייכלל גם בוועדת הקבלה.

דב חנין: אלה הסעיפים שבהם דנתם עד אתה.

דוד רותם: חבר הכנסת סוויד, בבקשה.

חנא סוייד: ראשית, אדוני היושב ראש, הצעה לסדר.

חנא סוייד: אמרת שאתה לא מתכוון להיגרר לפרובוקציות בדיון הזה.

חנא סוייד: אני רק רציתי להגיד לך שכל החוק הזה הוא פרובוקציה אחת גדולה.

דוד רותם: תודה רבה, ההצהרות הפוליטיות נגמרו.

שי חרמש: יש לכם תרומה לזה, חנא.

דוד רותם: שי, אל תעזור לי.

דוד רותם: חבר הכנסת סוויד, רצית להציע הצעה לסדר?

חנא סוייד: תשמע מה שאני אומר.

חנא סוייד: אני מקדים על-מנת להתייחס באופן נקודתי.

אחמד טיבי: יכול להיות שהוא ישכנע אותך.

טלב אלסאנע: אתה חולק על דבריו שזה חוק פרובוקטיבי כולו מתחילתו ועד סופו?

שי חרמש: עשיתם אותו פרובוקטיבי בהצלחה רבה.

דוד רותם: חבר הכנסת שי חרמש, אתה לא מבין.

דוד רותם: טלב אלסאנע צריך שיהיה כתוב שגם הוא אמר.

דוד רותם: אז אל תחזור על מה שאומר טיבי, תגיד את הדברים קודם.

חנא סוייד: אני אגיד שהחוק הזה הוא פרובוקציה אחת גדולה והוא מתנהל תחת הכותרת של חוסר תום לב.

חנא סוייד: אנחנו יודעים שכולם כאן, היוזמים של החוק הזה מתכוונים למשהו ומנסים לדבר במונחים אחרים לגמרי.

חנא סוייד: זה חוסר תום לב מוחלט מה שקורה כאן.

חנא סוייד: באופן נקודתי, בקשר ל-6(ב)א2.

דוד רותם: אני מוכרח לומר לך שאשתי לא יודעת מה אני באמת חושב אבל אתה כנראה כן.

חנא סוייד: אני יודע, כן.

חנא סוייד: במקרה הזה אני בהחלט יודע.

אחמד טיבי: בוא לא נפתח את הנושא הזה, אדוני.

דוד רותם: מה, של אשתי?

אורי אורבך: אשתך לא, אבל אשתו של מישהו אחר יודעת.

שי חרמש: אתה באמת חשוב שאכפת לנו מה אשתך חושבת עליך?

דוד רותם: לטיבי כן.

חנא סוייד: בקשר לפסקה 6ב(2).

חנא סוייד: יש כאן דיבור על העברה של זכות במקרקעין שהוקצו לאדם או של זכות במקרקעין שהועברה לפי דין.

חנא סוייד: אני רוצה להודיע לך, אדוני היושב ראש, שיש בחלק מהישובים הקהילתיים בגליל, שאני מכיר אותן, אדמות פרטיות.

חנא סוייד: יש משפחות ערביות ששכחו להפקיע להן את האדמות שלהן והאדמות שלהן נמצאות בתוך הישוב.

חנא סוייד: נניח שאדם כזה רוצה למכור את הקרקע שלו.

ארז קמיניץ: החוק הזה לא חל עליו, תראה את ההגדרה.

דוד רותם: חבר הכנסת סוויד, תראה את ההגדרה של זכות במקרקעין.

דוד רותם: הוא מדבר על מקרקעין של מקרקעי ישראל ולא על שום דבר אחר.

חנא סוייד: אתה מדבר על אדמה בחכירה.

דוד רותם: אבל זה לא מקרקעי ישראל.

ישראל חסון: אדוני היושב ראש, אם ממילא אם אנחנו תחת הכותרת של  פרובוקטיביים, אז בוא נכניס גם את זה.

דוד רותם: חבר הכנסת חסון, תעשה לי טובה גם אתה אל תעשה לי פה פרובוקציות.

דוד רותם: יש לי מספיק עם השב"כ.

ישראל חסון: זאת לא זכות ששמורה לי.

דוד רותם: אין לך זכות כזאת.

חנא סוייד: בכל זאת, אני חושב שההגדרה, כפי שאתם אמרתם כאן, לא מכסה את הקטע הזה.

חנא סוייד: אני שואל: על- פי הפסקה הזאת, אדם שיש לו קרקע פרטית בתוך גבולות הישוב.

חנא סוייד: הפעולות שהוא צריך לעשות בקרקע שלו, אם זה בתכנון ובניה ואם זה במכירה או בחכירה או החכרה של הקרקע.

חנא סוייד: האם הפעולות האלה צריכות להיות לפי החוק הזה או לא?

ארז קמיניץ: החוק לא חל על קרקע פרטית, הוא חל רק על מקרקעי ישראל.

חנא סוייד: הוא חל על הישוב הקהילתי.

ארז קמיניץ: תסתכל בסעיף ההגדרות, יש הגדרה של זכות במקרקעין.

ארז קמיניץ: הגדרה של זכות המקרקעין נוגעת רק למקרקעי ישראל.

ארז קמיניץ: אם לאדם יש זכות בעלות בקרקע והקרקע היא קרקע פרטית, החוק לחלוטין לא חל עליו.

חנא סוייד: תראה, זכות חכירה וזכות חכירה לדורות כמשמעותן בחוק המקרקעין - - -

ארז קמיניץ: אבל תסתכל בהתחלה.

חנא סוייד: מה בהתחלה?

חנא סוייד: אני אסתכל איפה שאני רוצה.

ארז קמיניץ: צריך לקרוא את ההגדרה.

סיגל קוגוט: ההגדרות כולן חלות, לא רק אחת מהן.

ישראל חסון: ארז, אתה נכנס לקבוצת סיכון של מפלים, דיר באלאק.

דוד רותם: סליחה, אני מבקש ממך.

ישראל חסון: לא הקשבת לדו-שיח שהיה פה.

ישראל חסון: עזרתי להתנהלות הדיון, חבר הכנסת רותם.

ארז קמיניץ: חבר הכנסת סוויד, זכות חכירה וזכות חכירה לדורות במקרקעי ישראל ומשמע שלא מדובר אפילו לא בזכות חכירה בקרקע פרטית.

ארז קמיניץ: אפילו לב' יש בעלות על הקרקע וא' חוכר של הקרקע שלו, החוק הזה אינו חל על הסיטואציה הזאת.

ארז קמיניץ: מדברים רק על זכות חכירה או זכות חכירה לדורות ממנהל מקרקעי ישראל.

ארז קמיניץ: כאשר מבקשים להעביר את הזכות הזאת, אז החוק הזה רלוונטי.

ארז קמיניץ: כאשר המנהל מקצה לראשונה או מי שהקצו לו את הקרקע מבקש להעביר את הקרקע שוב.

ארז קמיניץ: על הסיטואציות האלה החוק חל ולא על סיטואציות של קרקע פרטית.

ארז קמיניץ: זה מובהר לחלוטין לפי ההגדרות.

ארז קמיניץ: דבר נוסף, אין קשר לבקשה להיתר ולדברים מהסוג הזה משום שהחוק לא מדבר על פעולות משפטיות אחרות בקרקע אלא רק פעולה של העברה.

חנא סוייד: אני, בכל אופן, מבקש שהקטע "תעשה לאחר שהמעביר יקבל את אישורה של ועדת הקבלה בנוגע לנעבר" ימחק.

דוד רותם: הוא מבקש למחוק את הסעיף הזה כי הוא אומר דבר פשוט: אני לא רוצה שיהיה דבר כזה.

דוד רותם: זה לגיטימי.

סיגל קוגוט: כן, אבל אסור שהסתייגות תשלול את החוק.

דוד רותם: הוא שולל את החוק, זאת הכוונה.

סיגל קוגוט: לא, אבל על זה מצביעים נגד במליאה.

סיגל קוגוט: בסדר, תישאר דלתא.

ארז קמיניץ: יש לי הערות ואני מקווה שהן ניסוחיות.

ארז קמיניץ: לגבי סעיף 6ב' רבתי (א)(3).

ארז קמיניץ: יש פה התייחסות מיוחדת לירושה והיא מתייחסת גם למצב של העברה לפי דין.

ארז קמיניץ: לכאורה העברה לפי דין מקבלת כבר התייחסות - - -

סיגל קוגוט: הירושה זה משהו אחר.

סיגל קוגוט: העברה לפי דין אחרת זה נאמן.

דוד רותם: ירושה על פי דין או בירושה על-פי צוואה.

ארז קמיניץ: אני מבקש להבהיר שגם נאמן בפשיטת רגל מקבל את הזכות.

ארז קמיניץ: אם הוא צריך אחר-כך למכור, אין בעיה, הוא מקבל את הזכות ללא ועדת קבלה כי יש לזה השלכות.

סיגל קוגוט: זאת הכוונה.

סיגל קוגוט: לא על הנאמן אלא רק אם הוא מעביר את זה לאחר.

ארז קמיניץ: אם הנאמן מעביר אין בעיה.

סיגל קוגוט: זאת הכוונה.

דוד רותם: זה תיקון שביקשו אנשי עתיד משגב.

ארז קמיניץ: לגבי סעיף קטן ב(1).

ארז קמיניץ: כתבנו פה: "שני נציגי הישוב הקהילתי ואולי גם נציג שלישי".

ארז קמיניץ: אני שואל, וזה קשור להגדרות של ישוב קהילתי.

ארז קמיניץ: אני חושב שלא התייחסנו לשאלה מה קורה אם אנחנו עוסקים בהרחבה.

ארז קמיניץ: יכולות להיות שתי אגודות, אגודה של הישוב המקורי ואגודה של ההרחבה.

ארז קמיניץ: הואיל ואת ההרחבה הכנסנו בסעיף ההגדרות תחת הישוב הקהילתי, נוצר חוסר בהירות ביחס לנציגים.

ארז קמיניץ: האם אנחנו לוקחים את הנציגים מהאגודה של הישוב המקורי או מהאגודה להתיישבות קהילתית?

קריאה: מדובר באגודה להתיישבות קהילתית.

סיגל קוגוט: אני חושבת שזה ברור.

ארז קמיניץ: אם זה ברור, אז אין בעיה.

ארז קמיניץ: בסעיף ב(2) השאלה מי ממנה?

ארז קמיניץ: נציג המועצה האזורית בוועדה יהיה יושב ראש המועצה האזורית, זה בסדר.

ארז קמיניץ: סגנו, זה גם בסדר.

ארז קמיניץ: "או עובד המועצה", אני חושב שכדאי לכתוב "שימנה ראש המועצה" או משהו כזה.

דוד רותם: לא, ראש המועצה או סגנו ימנו.

סיגל קוגוט: לא אכפת לי שזה יהיה ראש המועצה.

דוד רותם: בסדר, "שימנה ראש המועצה".

דבי גילד-חיו: אני רוצה לשאול משהו.

דבי גילד-חיו: נניח בקיבוץ כשיש הרחבה זה משהו טכני.

דבי גילד-חיו: אז בפעם הראשונה שבוחרים אנשים – אין בהרחבה מישהו שיכול להיות חבר ועדה.

אורי זליגמן: יש.

אורי זליגמן: כשעושים את ההרחבה, קודם כל חבר הקיבוץ הם חברי האגודה.

אורי זליגמן: אחר-כך שמצרפים, מצטרפים האחרים, אז זה בסדר.

חנא סוייד: לגבי המינוי של שני החברים שימנה ראש המועצה בהסכמת מועצת המועצה.

דוד רותם: מליאת המועצה.

דוד רותם: בסדר, רשמנו את ההסתייגות.

דוד רותם: אנחנו עוברים לסעיף קטן ג'.

דוד רותם: מקריא:     "(ג)	סירבה ועדת הקבלה לבל מועמד ליישוב הקהילתי, תמציא לו החלטה מנומקת בדבר סירובה.

דוד רותם: אין הערות, אני ממשיך.

דוד רותם: מקריא:     "(ד)	המועמד והיישוב הקהילתי רשאים להגיש השגה על החלטת ועדת הקבלה לוועדת ההשגות".

דוד רותם: (ה)	ועדת ההשגות תורכב מחמישה חברים, והם: איש ציבור בעל השכלה בתחומי המשפט, העבודה הסוציאלית או מדעי ההתנהגות שימנה שר המשפטים, והוא יהיה יושב הראש; רשם האגודות השיתופיות או סגנו; עובד רשות מקרקעי ישראל; עובד משרד הרווחה והשירותים החברתיים; עובד משרד החקלאות ופיתוח הכפר.

דוד רותם: (ו)	ועדת ההשגות רשאית לבטל את החלטת ועדת הקבלה, לאשרה או להחזיר את הנושא לדיון מחודש בפני ועדת הקבלה.

דוד רותם: "

דב חנין: אני מציע להחיל על ועדת ההשגות את ההוראות בדבר ייצוג הוגן.

דב חנין: זאת אומרת, שוועדת ההשגות תהיה חייבת לכלול בהרכבה לפחות נציג אחד, בין למיעוט הערבי הפלסטיני שחי בישראל - - -

שי חרמש: מה זה פלסטיני, אני לא מבין?

שי חרמש: אזרח ישראלי.

דב חנין: אזרח פלסטיני שחי בישראל.

שי חרמש: ואם הערבי לא פלסטיני?

יצחק וקנין: הוא חייב להוסיף פלסטיני.

יצחק וקנין: אם הוא לא יגיד את זה, הוא לא עשה כלום.

שי חרמש: אזרח מדינת ישראל.

דוד רותם: הוא ינמק את ההסתייגות שלו בלי שאף אחד יפריע לו ויתווכח איתו.

דוד רותם: אחר-כך תעשה שימוש עם האצבע ולא עם הפה.

דב חנין: מבחינת הניסוח, אני מבקש שהניסוח יהיה בדרך של אפליה להוראה שנמצאת בחוק החברות, אם אני לא טועה.

סיגל קוגוט: תגיד את התוכן.

דב חנין: התוכן הוא: הכנסת כללי הייצוג ההוגן, כאשר מבחינתי חסרים שני ההיבטים שלהם, גם ההיבט הלאומי וגם ההיבט המגדרי, על הרכבה של ועדת ההשגה.

דב חנין: לא יתכן שוועדת השגה לא תכלול נציג של המיעוט הלאומי, שוועדת ההשגה לא תכלול נציגי נשים ולכן הרכבה צריך לשקף גם את המימד הזה.

דוד רותם: האם אפשר למנות אישה ערביה כדי לצאת ידי חובה?

אחמד טיבי: זה מה שעושים היום בחברות ממשלתיות.

אחמד טיבי: בוועדת ההשגות, אחד מחברי הוועדה יהיה נציג משרד מבקר המדינה.

דוד רותם: במקום מי?

ישראל חסון: בשום אופן.

דוד רותם: חבר הכנסת חסון, מה זה בשום פנים ואופן?

דוד רותם: יש לך אצבע?

דוד רותם: תשתמש בה היום.

דוד רותם: עזוב, הוא רוצה ככה.

דב חנין: בראש ועדת ההשגות ימונה שופט מחוזי בדימוס שימונה על-ידי שר המשפטים.

אחמד טיבי: אדוני, במקום עובד רשות מקרקעי ישראל, כאשר יושב ראש ועדת ההשגות יהיה שופט בדימוס.

טלב אלסאנע: לגבי ועדת ההשגות.

יצחק וקנין: אני חושב שנשיא המדינה יהיה.

דוד רותם: גם אתם אל תפריעו לי.

טלב אלסאנע: יש חשיבות רבה למתן זכות הטיעון.

טלב אלסאנע: זאת אומרת, תינתן הזדמנות לנפגע גם להופיע וגם להעלות  את טיעוניו ולא רק שהוא יכול להגיש והם יכולים לתת החלטה ללא נוכחותו.

טלב אלסאנע: זכות טיעון תינתן בפני הוועדה.

דוד רותם: אין לי בעיה עם זה אם כי אני חושב שזה מכוח החוק.

דוד רותם: תמיד אתה צריך לאפשר זכות טיעון.

טלב אלסאנע: למשיג יש זכות להופיע ולהעלות את הטענות.

טלב אלסאנע: זה גם פרק הזמן כדי שנדע תוך הזמן שמגיש, דנים, מחליטים.

טלב אלסאנע: כל הדבר הזה הוא לא ברור.

דוד רותם: אם אני מבין נכון, אתה מבקש שתישמר זכות הטיעון.

טלב אלסאנע: כן.

טלב אלסאנע: הדבר הנוסף העניין של הרכב הוועדה.

טלב אלסאנע: הרי הוועדה הזאת היא ועדה שיפוטית

דוד רותם: מעין שיפוטית.

טלב אלסאנע: בהרכב שלה צריך לעשות את האיזון הראוי.

טלב אלסאנע: חשוב מאוד שהיושב ראש יהיה שופט בדימוס.

טלב אלסאנע: הדבר השני, מאחר וגם מנהל מקרקעי ישראל וגם אנחנו יוצאים מתוך הנחה, משרד החקלאות, פיתוח הכפר, כולם יהיו מהמגזר היהודי.

טלב אלסאנע: החשש שלנו שהחוק הזה יפגע באוכלוסיה הערבית בתוך מדינת ישראל.

טלב אלסאנע: חשוב מאוד שהצדק גם ייראה וגם יעשה.

טלב אלסאנע: לכן חשוב לציין שבהרכב הוועדה יהיה ייצוג של האוכלוסייה הערבית.

טלב אלסאנע: אני מצטרף גם להסתייגות בעניין הנשים.

דוד רותם: הם כבר אמרו את זה.

טלב אלסאנע: זאת הסתייגות שלי.

טלב אלסאנע: מותר לי להעלות הסתייגות בשמי, אז אני מעלה הסתייגות בשמי ואל תפריע לי.

דוד רותם: אני לא מפריע לך.

דוד רותם: בפעם הבאה אני אתן לך ראשון.

טלב אלסאנע: לא בהכרח, כי בהסתייגות כל אחד נרשם.

דוד רותם: תודה רבה.

חנא סוייד: אני מציע שבמקום עובד החקלאות ופיתוח הכפר יהיה עובד משרד המשפטים.

שי חרמש: גם מבקר המדינה.

דוד רותם: שי חרמש, אני לא מרשה לך לדבר.

שי חרמש: אתה מדכא פה מיעוט.

דוד רותם: אני מדכא פה מיעוט ואני אדכא אותך עד הסוף.

דוד רותם: אתם באמת רוצים את זה לעוד שנתיים?

ארז קמיניץ: הערות פרוצדוראליות לעניין ועדת ההשגות.

ארז קמיניץ: ראשית, בסעיף קטן ו' המנוסח לכאורה עולה ממנו שהוועדה לא יכולה להחליט החלטה במקום החלטה של הוועדה.

סיגל קוגוט: נוסיף.

ארז קמיניץ: כמו בסעיף 18.

ארז קמיניץ: הערות נוספות.

ארז קמיניץ: אנחנו חושבים שצריך לקבוע בחוק את האכסניה של ועדת ההשגות, איפה היא תהיה.

ארז קמיניץ: כרגע לא ברור איזה משרד.

סיגל קוגוט: זה הולך תמיד לפי היושב ראש.

ארז קמיניץ: הוא איש ציבור.

סיגל קוגוט: אבל מי ממנה אותו?

ארז קמיניץ: אני לא בטוח שזה לפי הממנה.

סיגל קוגוט: אז תאכסנו את הוועדה.

ארז קמיניץ: עד היום זה היה פה.

סיגל קוגוט: אבל למה לכתוב את זה בחוק?

סיגל קוגוט: מישהו אומר לכם איפה היא תשב?

ארז קמיניץ: יש לזה השלכה פנים משרדית, פנים ממשלתית.

סיגל קוגוט: אבל למה החוק מפריע לכם להחליט בעניין הזה מה שאתם רוצים?

דוד רותם: ארז, אתם רוצים שאנחנו ננהל גם את הממשלה?

סיגל קוגוט: למה החוק מפריע לך?

ארז קמיניץ: אז תעשה את זה, למה לכתוב את זה?

ארז קמיניץ: צריך החלטת ממשלה בשביל הפעלה של ועדת השגות?

סיגל קוגוט: לא בטוח שאתה צריך החלטת ממשלה.

ארז קמיניץ: בוודאי שצריך.

ארז קמיניץ: יש פה חוק שמייצר איזה גוף שלא כל-כך ברור איזה משרד אחראי על הפעלתו המנהלית.

ארז קמיניץ: בדרך-כלל כותבים את זה בחוק.

סיגל קוגוט: בדרך כלל כותבים איזה שר ממונה על ביצוע.

סיגל קוגוט: אתה רוצה שנכתוב פה איזה שר ממונה על ביצועו?

סיגל קוגוט: הרי תקנות אף אחד לא יתקין פה.

ארז קמיניץ: אפשר לקבוע מי ממנה את ועדת ההשגות.

סיגל קוגוט: בסדר, נכתוב מי ממנה, אבל לפי איזו הצעה?

ארז קמיניץ: לפי הצעות של השרים האחרים.

סיגל קוגוט: מאה אחוז.

אורי זליגמן: אז רק במשרד החקלאות צריך הצעת שר החקלאות ועובד רשות מקרקעי ישראל זה מנהל המנהל.

סיגל קוגוט: זה  בסדר, הצעות השרים.

סיגל קוגוט: אז מי הממנה?

ארז קמיניץ: שר הבינוי והשיכון.

סיגל קוגוט: ועדת ההשגות לפי ההצעות של האחרים.

שי חרמש: את מי ימנה שר השיכון?

ארז קמיניץ: את כל חברי הוועדה לפי הצעות של כל השרים.

שי חרמש: יש לו שיקול דעת?

ארז קמיניץ: כמעט ולא, זה מינימאלי לחלוטין.

אורי זליגמן: אנחנו מדברים על פקודת – מי שאחראי עליה הוא שר התמ"ת.

דוד רותם: זה צריך להיות שר התמ"ת.

דוד רותם: את הוועדה ימנה שר התמ"ת.

ארז קמיניץ: לא כל-כך אכפת לי הממנה, שהרי ממילא כולם זה בהצעות של השרים הרלוונטיים, כפי שנקבעו והם יתקבלו.

ארז קמיניץ: זה לא העניין.

ארז קמיניץ: הנקודה היא שאלת ההפעלה המנהלית של הוועדה.

ארז קמיניץ: איפה היא מתכנסת?

ארז קמיניץ: מי נותן לה את השירות המשרדי?

ארז קמיניץ: שהן שאלות יחסית מינוריות.

ארז קמיניץ: עד היום זה נעשה במנהל ואני מציע לא לשנות את זה.

ארז קמיניץ: אין פה היבט שליטתי.

שי חרמש: אני חושש שאם הסמכות לא נתונה בצורה מוחלטת לכל אחד מהמשרדים, נימצא במצב של מינוי דירקטוריונים בחברות הציבוריות.

שי חרמש: ישנן חברות ציבוריות ששר לא מסכים עם שר אז אין דירקטוריון.

ארז קמיניץ: זה לא שאני נותן לשר הבינוי והשיכון סמכות למנות מעצמו.

ארז קמיניץ: אני רק אומר שהוא צריך למנות "לפי הצעת".

ארז קמיניץ: במקרה הכי גרוע הוא פשוט לא ממנה.

שי חרמש: תודה רבה.

ארז קמיניץ: אני לא מאמין שזה יקרה.

ארז קמיניץ: אפשר למצוא מנגנון אחר.

שי חרמש: איך היום דירקטוריונים שלמים עומדים ריקים כי שני שרים מסרבים לחתום על המינוי?

ארז קמיניץ: זה משהו אחר.

סיגל קוגוט: כי המינוי הוא של שניהם.

דוד רותם: פה, לפי ההצעה, צריך אחד.

שי חרמש: אתה שקט?

דוד רותם: כן.

ארז קמיניץ: עוד משהו אחד בנוגע לנהלים.

ארז קמיניץ: יש פה סעיף של ועדת השגות עם נהליה.

ארז קמיניץ: אנחנו מציעים שוועדת ההשגות תקבע את נהליה בעצמה ושהדברים יפורסמו באתר האינטרנט של שני המשרדים.

סיגל קוגוט: בסדר.

שי חרמש: אני רוצה לחזור ל-5(5).

שי חרמש: כתוב פה "על סמך חוות דעת מקצועית" ואני רוצה להוסיף "של מכון מוסמך".

סיגל קוגוט: עוד לא הגענו לזה.

חנא סוייד: נרשמה השגה לגבי הצורך בפרסום החלטות ועדת ההשגות?

שי חרמש: אין צנעת הפרט?

דוד רותם: אני הגשתי השגה ואני רוצה שיפרסמו?

דוד רותם: לא רק שלא קיבלת אותי אתה גם תספר שאני דפוק, גזען ופשיסט?

דוד רותם: אנחנו עוברים לסעיף 6ג.

דוד רותם: מקריא:     	"6ג.

דוד רותם: (א)	ועדת קבלה רשאית לסרב לקבל מועמד ליישוב הקהילתי בהתבסס על אחד או יותר משיקולים אלה בלבד:     		(1)	המועמד הוא קטין; 		(2)	המועמד נעדר יכולת כלכלית להקים בית ביישוב הקהילתי בתוך פרק זמן הקבוע בהסכם הקצאת המקרקעין; 		(3)	אין למועמד כוונה לקבוע את מרכז חייו ביישוב הקהילתי; 		(4)	המועמד אינו מתאים לחיי חברה בקהילה; החלטת ועדת קבלה לסרב לקבל מועמד בשל שיקול זה, תהיה על סמך חוות דעת מקצועית; 		(5)	חוסר התאמה של המועמד למרקם החברתי-תרבותי של היישוב, שיש יסוד להניח כי יהיה בו כדי לפגוע במרקם זה;"

אחמד טיבי: לפי זה, איך יתקבל אהוד ברק?

אחמד טיבי: הוא לא יתקבל לאף ישוב.

דוד רותם: חבר הכנסת טיבי, התחלת לדאוג אהוד ברק?

אחמד טיבי: הוא לא יתקבל לאף ישוב.

דוד רותם: איזה מסכן אהוד ברק.

דוד רותם: עד עכשיו חשבתי שיש לו בעיות, עכשיו אני מתחיל לרחם עליו.

דוד רותם: מקריא:         		"(6)	מאפיינים ייחודיים של היישוב הקהילתי או תנאי קבלה הקבועים בתקנות האגודה, אם ישנם כאלה, ובלבד שקיבלו את אישור הרשם.

דוד רותם: (ב)	בשוקלה את השיקולים האמורים בסעיף קטן (א), תיתן ועדת הקבלה את דעתה לגודל היישוב, לוותקו, לחוסנו ולאופי האוכלוסייה בו.

דוד רותם: "      		(ג)	ועדת הקבלה לא תסרב לקבל מועמד רק מטעמי גזע, דת, מין, לאום או מוגבלות.

דוד רותם: "

דב חנין: תודה רבה אדוני.

דב חנין: אני רוצה להתחיל מהסוף.

דוד רותם: סליחה, חבר הכנסת טלב אלסאנע ביקש לפניך.

טלב אלסאנע: לגבי הסעיפים הראשונים.

טלב אלסאנע: אני רוצה לציין שיש שתי הצעות חוק.

דוד רותם: שתי ההצעות אוחדו.

דוד רותם: אתה רוצה להתנגד רק להצעת החוק שלי?

טלב אלסאנע: קדימה הופכת להיות בשירות ישראל ביתנו.

דוד רותם: חברים יקרים, ישראל ביתנו לא באולם הזה.

דוד רותם: מי שרוצה, אחר-כך יש לי שעות קבלה בחדר שלי, תתייצבו כולכם.

דוד רותם: עכשיו חבר הכנסת טלב אלסאנע מנמק הסתייגות.

אחמד טיבי: מיטב החוקים שלכם הוקדמו על-ידי קדימה.

דוד רותם: עכשיו חבר הכנסת טלב אלסאנע מנמק הסתייגויות.

טלב אלסאנע: אני רוצה לציין את העובדה שמדהים אותי שדווקא קדימה נותן גיבוי להצעת החוק.

דוד רותם: תודה רבה.

דוד רותם: חבר הכנסת טלב אלסאנע, יש לך הסתייגות או שאתה רק רוצה לדבר?

טלב אלסאנע: לא, זה לגופו של עניין, זה מאוד ענייני.

דוד רותם: אני אגיד לך למה.

דוד רותם: אם אתה רוצה, אני מוכן לתת לאחרים קודם לדבר ואז הם יסתייגו ואתה אחר-כך תדבר.

טלב אלסאנע: סעיף 4 :המועמד אינו מתאים לחיי חברה בקהילה, החלטת ועדת הקבלה לסרב למועמד בשל שיקול זה תהיה על-סמך חוות דעת מקצועית".

טלב אלסאנע: מה זאת אומרת המועמד אינו מתאים לחיי החברה בקהילה?

דוד רותם: סוציומט.

טלב אלסאנע: מי יקבע?

טלב אלסאנע: איך יקבע?

טלב אלסאנע: על פי גובה?

טלב אלסאנע: צבע העיניים?

טלב אלסאנע: המושג הזה כל-כך מעורפל עד שהרבה אנשים לא מתאימים, לא נראים לי.

דוד רותם: כתוב חוות דעת מקצועית.

אחמד טיבי: מי קובע חוות דעת מקצועית?

אחמד טיבי: איזה מקצוע זה?

דוד רותם: זה יכול להיות קודם כל גינקולוג.

שי חרמש: לדעתי זה עורכי דין כי אתם מבינים בכל.

דוד רותם: עובדה שאתה אמרת משהו על אהוד ברק כי אתה מבין גדול.

דוד רותם: אז אני אומר שגינקולוגים הם בעסק.

אחמד טיבי: עכשיו ברצינות.

אחמד טיבי: מי באופן מקצועי יקבע אם הוא מתאים?

דוד רותם: אלה יכולים להיות פסיכולוגים.

דוד רותם: יש בעלי מקצוע שהם אלה שמתאימים לקבוע אם אדם יכול לחיות חיי חברה בקהילה.

אחמד טיבי: בקהילה הזאת או בקהילה באופן כללי?

דוד רותם: בקהילה הזאת.

דוד רותם: נניח שמדובר בקהילה של חסידי ברסלב ותבוא לשם חברת פרלמנט איטלקית שמקבלת אזרחית ישראלית והיא רוצה לגור שם.

דוד רותם: יגידו לה: גברת, את לא מתאימה לחיי הקהילה בחברה הזאת, מה אפשר לעשות.

טלב אלסאנע: במקרה שלך, כולנו מסכימים שהיא לא מתאימה.

חיים אורון: אדוני היושב ראש, מה שדיברת עכשיו זה 5.

דוד רותם: הוא דיבר על 4.

טלב אלסאנע: אנחנו מדברים על 4.

חיים אורון: נתווכח על 5 בנפרד.

טלב אלסאנע: אני מדבר על סעיף 4 שמדבר על "המועמד אינו מתאים לחיי החברה בקהילה".

דוד רותם: האדם הוא סוציומט, הוא לא מתאים לחיי הקהילה.

טלב אלסאנע: מה זאת אומרת לא מתאים?

טלב אלסאנע: איך לא מתאים?

טלב אלסאנע: כל המושג הזה כל-כך לא ברור.

טלב אלסאנע: בהמשך כתוב חוות דעת מקצועית.

טלב אלסאנע: כל אחד שרוצה להגיע, תשלח אותו לבדיקה לפסיכיאטר או לפסיכולוגים?

דוד רותם: למה לא?

אחמד טיבי: כמציע החוק זה חשוב מה שאתה אומר.

אחמד טיבי: כל מועמד יעבור בדיקה פסיכיאטרית?

שי חרמש: לא אמרתי את זה, גם לא גינקולוגית.

שי חרמש: לא אמרתי את זה.

טלב אלסאנע: אם היו מיישמים את הסעיף הזה, הרבה חברי כנסת לא היו נבחרים לכנסת.

שי חרמש: תחליף את העם.

דוד רותם: במסדרון שלנו יש כמה כאלה.

טלב אלסאנע: לדעתי, אם כבר להתחיל ליישם אותו על הכנסת כי השלכות של חקיקת חוקים על-ידי אנשים כאלה, יש לה השלכות מאוד מסוכנות מאשר להתיישב או להתגורר בישוב כזה או אחר.

דוד רותם: אני מסכים איתך ולכן מה אתה מציע?

טלב אלסאנע: הסעיף הזה של חוות דעת מקצועיות, לדעתי צריך להסתפק בזה שהמועמד מצהיר שהוא מקבל על עצמו – זאת אומרת, לא צריך חוות דעת מקצועית.

טלב אלסאנע: הרי המועמד מגיש בקשה להצטרף לישוב.

טלב אלסאנע: כל אחד שרוצה לגור רוצה איכות חיים ולגור בסביבה מסוימת, הוא רוצה הם ליהנות ולכן הוא יודע מה המאפיינים של אותו ישוב.

טלב אלסאנע: די בזה שהוא מצהיר שהוא מודע והוא מקבל והוא מתחייב להשתלב.

טלב אלסאנע: מה זה חוות דעת מקצועית?

דוד רותם: נא לרשום את ההסתייגות.

דוד רותם: ההסתייגות של חבר הכנסת טלב אלסאנע היא למחוק את סעיף 4 ולכתוב שהמועמד הצהיר שהוא מתאים ומקבל על עצמו - - -

סיגל קוגוט: זה ב-6, יש הסתייגויות כאלה.

טלב אלסאנע: אני מדבר על סעיף 4, למחוק "חוות דעת מקצועית" ובהמשך שהוא מקבל על עצמו.

דוד רותם: חבר הכנסת, אני מבקש שתקשיבו כי אני חושב שאני הולך לתמוך בהסתייגות הזאת.

דוד רותם: בסעיף 4 אתה מבקש למחוק "תהיה על-סמך חוות דעת מקצועית".

סיגל קוגוט: זאת אומרת שאפשר יהיה לפסול אותו - - -

טלב אלסאנע: לא. התנאי האחד ויחיד שנדרש ממנו, שהוא יצהיר.

טלב אלסאנע: ברגע שהוא יצהיר, הוא מתקבל.

דוד רותם: שים לב חבר הכנסת טיבי, אני מזהיר אותך כי חבר סיעתך מתחיל להצטרף להצעות החוק להצהרת אמונים.

טלב אלסאנע: הוא מצהיר שהוא מקבל ומודע והוא מקבל על עצמו את התנאים באותו ישוב, ללא צורך בסעיף הקיים.

טלב אלסאנע: בהמשך, לגבי סעיף 5 - - -

ישראל חסון: טלב, אתה מתחיל להסתבך.

טלב אלסאנע: אם אני רוצה לגור בישוב, אני מקבל על עצמי את הנורמות החברתיות הקיימות.

טלב אלסאנע: לגבי סעיף 5, לדעתי זה סעיף סינון מובהק.

טלב אלסאנע: הסעיף הזה יוצר את האפליה הכי קשה ולכן אני חושב שצריך למחוק את הסעיף לחלוטין.

טלב אלסאנע: לגבי הסעיף של האפליה להוסיף בנוסף לאפליה על רקע מטעמי גזע, דת, מין, לאום או דעה פוליטית או שייכות דתית.

שי חרמש: כתוב דתית.

טלב אלסאנע: אנחנו יודעים שאפילו התושבים היהודים מפלים בין ספרדים לאשכנזים בעמנואל ובמקומות אחרים.

שי חרמש: זה לא דת ולא גזע.

טלב אלסאנע: לכן צריך למחוק כל סוג של אפליה ורקע תרבותי.

דב חנין: אדוני היושב ראש, אני מבקש את סבלנותך והקשבתך לבעיה שלדעתי היא מאוד חמורה בחוק הזה ונמצאת דווקא בסעיף שלכאורה מטרתו דווקא חיובית וזה סעיף איסור האפליה.

דב חנין: לשונה של ההצעה כפי שהיא כרגע אומרת:  "ועדת קבלה לא תסרב לקבל מועמד רק מטעמי גזע, דת, מין לאום או מוגבלות.

דב חנין: הסעיף הזה בעצם הוא סעיף שמתיר אפליה.

דב חנין: הוא אומר שאפליה מותרת אם היא לא שיקול הבלעדי.

דב חנין: רק מטעמי גזע, דת, מין לאום ומוגבלות אסור לקבל החלטת סירוב.

דב חנין: גם מטעמי גזע, דת, מין, לאום או מוגבלות מותר לסרב.

דב חנין: אני חושב שזה סעיף חמור.

דב חנין: זאת הפעם הראשונה, למיטב זכרוני, בחקיקה הישראלית הכתובה – יושב מולי נציג משרד המשפטים שיתקן אותי.

דב חנין: באופן מפורש הסעיף מטיל אפליה לאומית.

דב חנין: אני חושב שזה אחד הסעיפים החמורים בהיסטוריה.

דוד רותם: אדוני מבקש למחוק את המילה "רק"?

דב חנין: אני מבקש למחוק את המילה "רק".

דוד רותם: המילה "רק" נמחקה.

דוד רותם: כבר לא צריך הסתייגות, המילה נמחקה.

דב חנין: אני מודה לאדוני.

דב חנין: אני מציע להוסיף בסוף הסעיף הזה גם את הטעמים הנוספים: מעמד אישי, הורות, נטייה מינית, ארץ מוצא, זה בהיבט העדתי, השקפה או השתייכות מפלגתית או פוליטית.

דב חנין: זה לעניין סעיף קטן - - -

דוד רותם: ואם פספסת פה משהו, אז מטעמיו מותר יהיה?

דוד רותם: כאשר אתה נותן רשימה של 20 נוסעים ושכחת אחד, גמרת את הסיפור.

דב חנין: אדוני, אני רגוע.

דב חנין: אם הסעיף הזה תורד המילה "רק" ויוספו הפרמטרים האלה, הסעיף הזה ישיג בצורה יותר טובה את מטרתו.

דב חנין: הסתייגויות נוספות, אני הולך מהסוף להתחלה.

דב חנין: בסעיף קטן 6ג(א)(6), אני מציע למחוק את הסעיף.

דב חנין: למחוק את סעיף קטן 6. לחילופין "אם ישנם כאלה ובלבד שקיבלו את אישור בית המשפט המחוזי".

דב חנין: לא אישור הרשם, אישור בית המשפט המחוזי.

דב חנין: אני מתקדם אחורה.

דוד רותם: אם הנשיאה בייניש תשמע שקיבלתי את ההסתייגות הזאת, היא פשוט תשים את ראשה על הגרדום.

דוד רותם: בתי המשפט עמוסים מעל ומעבר.

דב חנין: אם הם עמוסים, אולי הם לא יתפנו לאשר את הסעיף הזה.

דוד רותם: כמו כל החוזים האחידים.

דוד רותם: יגישו ויגישו ויגישו ולבית המשפט לא יהיה מה לעשות אלא רק להתעסק בנושא הזה.

דב חנין: אדוני, אני חושב שתנאים כאלה הם לא פחותים בחשיבותם מאשר חוזים אחידים.

דוד רותם: הרשם הוא - - -

דב חנין: הרשם לא מספק אותי.

דב חנין: אין לי אמון ברשם, אני לא חושב שהרשם הוא הסמכות.

דב חנין: אני חושב שהמבנה המשפטי של מדינת ישראל קבע מנגנונים למי צריך לאשר דברים מהסוג הזה.

דב חנין: המנגנון הוא בתי משפט, עם כל העומס שיש להם.

דב חנין: יאשר אדוני עוד תקנים לבית משפט ותיפתר בעיית העומס.

דב חנין: אני עומד על-כך שהאישור לא יינתן על-ידי הרשם אלא על-ידי בית המשפט המחוזי.

דוד רותם: ההסתייגות תירשם.

דב חנין: אני מתקדם הלאה.

דב חנין: סעיף קטן 5, אדוני, אני מציע למחוק אותו ולחילופין אני מבקש שיוספו בסוף המילים "החלטה כאמור תהיה פה אחד".

יצחק וקנין: זה דבר שהוא בלתי אפשרי.

דב חנין: למה?

דב חנין: 5 אנשים פה אחד.

יצחק וקנין: אפילו בבית המשפט שאתה - - -

דוד רותם: אדוני הוא עכשיו ממלא מקום יושב ראש הכנסת ונשיא המדינה.

דב חנין: לכבוד הוא לנו.

דב חנין: ביקשתי למחוק את סעיף קטן 5. לחילופין, להוסיף שהחלטה בסעיף האמור תהיה פה אחד.

דב חנין: אני מבקש למחוק את סעיף קטן 4. לחילופין, שההחלטה לא לקבל מטעמים של התאמה לחיי חברה גם היא תהיה פה אחד.

דב חנין: אני אנמק במשפט את שתי התוספות האלה שאני מציע לחילופין בסעיפים קטנים 4 ו-5.

דב חנין: אם מדובר במקרה כל-כך מובהק של אדם שלא מסוגל להתאים לחיי חברה או שהוא לא מתאים למרקם החברתי תרבותי, לפחות כולם צריכים להסכים על זה שהוא כל-כך לא מותאם.

דב חנין: אם יש ספק בשאלת התאמתו החברתית, הספק הזה צריך לפעול לקולה.

דוד רותם: רק תרשמי שההסתייגות הזאת סותרת את ההסתייגות של חבר הכנסת טלב אלסאנע.

דב חנין: אני מבקש לקבוע שבפתיח של הסעיף ,שוועדת קבלה בישוב שיש בו 50 בתי אב ולחילופין 100 בתי א – אם לא יתקבל 50 אז 100 בתי אב - רשאית לסרב לקבל מועמד מהטעמים שיפורטו בהמשך.

ארז קמיניץ: לגבי פסקה 6, המונח "תנאי קבלה" לא כל-כך ברור מאין הוא הגיע אבל בכל מקרה, תנאי קבלה צריכים להיות נוגעים למאפיינים המיוחדים.

ארז קמיניץ: אנחנו עוסקים בפסקה של מאפיינים מיוחדים.

ארז קמיניץ: לכן לא כל-כך ברור לי הקישור לתנאי הקבלה בתקנון.

ארז קמיניץ: אם אנחנו מתוך פרופוזיציה שהרשם אמור לאשר את המאפיינים המיוחדים, כך אני מבין את הדברים, אז מה לי שאלה מאפיינים מיוחדים שקבועים בתקנון ומה לי שאינם קבועים בתקנון?

ארז קמיניץ: אם אנחנו נוגעים גם בתנאי קבלה אחרים - - -

דוד רותם: שני דברים: מאפיינים ייחודיים ותנאי וקבלה.

ארז קמיניץ: אבל מה זה תנאי הקבלה?

ארז קמיניץ: תנאי הקבלה צריכים להיות קשורים למאפיינים המיוחדים, זה לא סתם תנאי קבלה.

סיגל קוגוט: שאלנו את הרשם באמת, האם הוא מאשר מאפיינים ייחודיים והוא אמר שכן.

סיגל קוגוט: אנחנו באמת רוצים לוודא את זה.

ארז קמיניץ: לא ברור לי מדוע נכנסו לפה תנאי הקבלה.

ארז קמיניץ: אם אנחנו עוסקים במאפיינים מיוחדים, אז אם הרשם מאשר את המאפיינים המיוחדים, אז מה זה משנה - - -

דוד רותם: הוא מאשר את שניהם.

ארז קמיניץ: אני מבין, אבל אנחנו עוסקים פה במאפיינים מיוחדים.

ארז קמיניץ: זה שאתה מאשר תנאי קבלה בהיבטים אחרים, למשל, לא קשורים לקבלה לישוב, לא קשורים למאפיינים המיוחדים, זה בסדר, אבל זה לא קשור למאפיינים המיוחדים של הישוב.

ארז קמיניץ: אתה יכול לאשר תנאי קבלה, נניח ישוב שאינו רוצה אנשים שעברו עבירה פלילית או דברים שקשורים לחוק עצמו שהם בתורת תנאי קבלה.

סיגל קוגוט: אדוני הרשם, אתה יכול לפרט איזה סוג של תנאי קבלה אתה מאשר?

דוד רותם: אולי כדאי שתקראו תקנות של אגודות.

דוד רותם: יש עשרות קבלה.

ארז קמיניץ: כולם בתוך 6?

דוד רותם: כולם עוברים אצל הרשם.

ארז קמיניץ: אין לי בעיה, אבל זה לא קשור למאפיינים מיוחדים.

דוד רותם: תנאי הקבלה, חוסר עבר פלילי ודברים מסוג זה - - -

ארז קמיניץ: אבל זה לא מאפיין מיוחד.

ארז קמיניץ: זה לא שאנחנו התייחסנו אליו כמאפיין מיוחד.

דוד רותם: תסלח לי, אלא אם כן מחר בבוקר אני ארצה להקים מושב לשיקום אסירים.

ארז קמיניץ: אין שום בעיה.

ארז קמיניץ: אז יש לך מאפיין מיוחד.

חיים אורון: אז זה המאפיין הייחודי שלו.

חיים אורון: אם אני לא אסיר משוקם, אני לא אתקבל.

חיים אורון: אם יש ישוב לגמילה מסמים ויש ישובים כאלה, אם אני רוצה לקבל שם מגרש חינם או יותר זול, לא יקבלו אותי כי אני לא נגמל מסמים.

ארז קמיניץ: אבל זה כתוב כמאפיין מיוחד.

חיים אורון: זאת בדיוק הדוגמה.

חיים אורון: בוא נצא מהדוגמאות שכולם רבים עליהם.

חיים אורון: יש כפר לגמילה מסמים ומתקבלים אליו רק מי - - -

דוד רותם: שי חרמש, בבקשה.

שי חרמש: סעיף 6ג(4).

שי חרמש: יש פה אי בהירות מה זה "על סמך חוות דעת מקצועית".

שי חרמש: אני מבקש להוסיף פה "גורם מקצועי מוכר מוסמך שתחום התמחותו בתחום האבחון".

סיגל קוגוט: בסדר.

דוד רותם: חבר הכנסת חיים אורון.

דוד רותם: הגשת הסתייגויות אז תנמק.

דוד רותם: התחייבתי שברגע שתגיע תוכל לנמק.

חיים אורון: ההסתייגות הראשונה והמכלול הזה בעיניי הם קשורים.

חיים אורון: אני מכיר בכך שיש ישוב שיש לו מאפיינים ייחודיים ולכאורה זה גם מופיע פה.

חיים אורון: אני מכיר בכך שיש מצבים שצריך לשמור על הדבר הזה.

חיים אורון: יש לזה שתי מגבלות.

חיים אורון: מגבלה אחת היא מגבלה של היקף.

חיים אורון: אני חושב שהמספר 500 הוא מספר גבוה מאוד והוא משתמש לתכלית בלתי ראויה בכל המנגנון הזה.

חיים אורון: לכן ההצעה שלנו, כמו הצעות אחרות פה, שזה לא יהיה יותר מ-200.

ישראל חסון: אפשר לשאול אותך שאלה - - -

חיים אורון: דקה.

חיים אורון: לכן אני מדבר על שני הדברים יחד, על המנגנון הזה ועל המנגנון ההוא.

חיים אורון: קיבוץ של 500 משפחות שיש לו מאפיינים דתיים אורתודוכסים, ראוי לקיים אותם, על פי הבנתי, גם אם 500 חברים וזה מופיע בתנאי הקבלה ואני לא רואה עם זה בעיה.

חיים אורון: אני מדבר על דברים אחרים.

חיים אורון: אתה יודע על מה אני מדבר ומזה נולד כל הסיפור.

חיים אורון: כל העסק הזה נולד בחטא.

חיים אורון: זאת דעתי.

חיים אורון: אני אמנם לא עסקתי בחוק כל הזמן וגם די לא יצא לי לבוא לפה הרבה.

חיים אורון: כל העסק הזה הוא בחטא.

חיים אורון: בשביל לפתור שתיים-שלוש בעיות פוצצו פה פצצה ענקית.

חיים אורון: בסדר, נראה מה יהיה בהמשך.

חיים אורון: אני אומר שכרגע אתם לא תוותרו על החוק.

חיים אורון: אם היה לכם שכל, הייתם מוותרים על החוק, לראות מה שקורה איתו.

חיים אורון: החיים יותר מורכבים ופותרים את הבעיות יותר טוב מאשר חלקן מהסוג הזה.

חיים אורון: אתם תהיו הראשונים שתגידו בעוד כמה זמן שצדקתי.

חיים אורון: אבל אנחנו כבר פה.

חיים אורון: מצידי, קחו את החוק, תבלעו אותו, אני רואה את העניין כפתור.

חיים אורון: כדי שתבין בדיוק מה דעתי.

חיים אורון: ל"נוה שלום", שהייתי בו יחד עם ידידי חנא סוויד, תהיה הרחבה של עוד 200 דיור ויהיו בו 500 יחידות דיור.

חיים אורון: מותר להמשיך לקיים את העיקרון שצריך להיות שוויון בין יהודים וערבים, עד כדי כך שאם השוויון הזה מופר, עוצרים קבלה של האחר עד שמאזנים.

חיים אורון: אני חושב שזה בסדר, אני חושב שזכותם לעשות את כך ואני מקבל את זה.

חיים אורון: לכן אני לא צריך להצהיר הצהרות אמונים לזה – גם דתיים, גם טבעוניים, גם נגמלים מסמים, גם אסירים משוחררים.

חיים אורון: אז יש מאפיינים ברורים ויש זכות לקיים.

חיים אורון: מה שמופיע פה אלה דברים אחרים, מעבר לזה.

חיים אורון: ישראל, לא נגיע להבנה בנושא הזה.

חיים אורון: מבחינתי, מספיק לאחד את סעיף 4 וסעיף 5. סעיף 4 וסעיף 5 אומרים ש אם אני בא לישוב שהוא גדול יותר ואני מקבל עלי – אם אני בא לישוב דתי ואני אומר שאני מקבל עלי את הנורמות של הישוב הדתי ואז זכותה של ועדת הקבלה לבוא ולומר לי: תשמע, אתה לא הולך לבית כנסת, אתה לא חובש כיפה, אתה רק אומר ואתה לא מתכוון.

חיים אורון: אני חושב שוועדת הקבלה יכולה להגיד לי שלא להיכנס.

חיים אורון: וכדי להרחיק עדות.

חיים אורון: אם אני בא לישוב בדואי, ל"שגב שלום" ורוצה לקנות או לקבל מגרשים בזול בתור יהודי, מותר לבית המשפט להגיד לי לא וזה מה שהוא עשה.

חיים אורון: כשיהודי רצה להיכנס ל"שגב שלום" אמרו לו לא כי זה ישוב שיש לו מאפיינים ייחודיים.

חיים אורון: מבחינתי זה מספיק.

חיים אורון: אתם רוצים מעבר לזה.

חיים אורון: זאת אומרת, לעקוף כאילו את האמירה שמופיעה בסעיף ג' על ועדת הקבלה, שאסור לה – אני שמח שהיושב ראש הוריד את המילה "רק".

חיים אורון: זה גם היה רשום אצלי כאחד הנושאים.

חיים אורון: לבוא ולומר, אם אני באופן ברור לא מקיים את המאפיינים הייחודיים הללו, אני לא יכול להיות.

חיים אורון: אבל אם אני מקיים אותם, אני יכול להתקבל לישוב הזה.

חיים אורון: אם היו הדברים מתנהלים ברוח הזאת, גם לא היו קופצים במספר וגם היו מצמצמם את 4 ואת 5.      אני מבקש מהוועדה, גם על סמך ניסיון לא קצר.

חיים אורון: תרדו מהסיפור הזה של "לא מתאים לחיי קהילה על סמך חוות דעת מקצועית".

חיים אורון: אני לא בדיוק יודע מה אתם עושים.

חיים אורון: ישבתי לא בוועדת קבלה אחת.

חיים אורון: איך בדיוק יהיה הדבר הזה?

חיים אורון: מה בדיוק יביאו לשם?

חיים אורון: המקרים המובהקים, תאמינו לי, מונחים על השולחן.

חיים אורון: המקרים שאותם רוצים לחפש באמת, לא יהיו בשום ועדת קבלה.

דוד רותם: אתה רוצה לוותר על חוות הדעת?

חיים אורון: אני רוצה להשאיר את שיקול הדעת יותר פתוח.

חיים אורון: המנגנון שאתם מציעים אותו פה, שישלחו את האנשים להביא חוות דעת מקצועיות, על מה בדיוק?

חיים אורון: איך בדיוק?

חיים אורון: המקרים של אי התאמה על פניהם – בקהילות קטנות יש מציאות של אי התאמה.

חיים אורון: אני לא חושב שחוות דעת מקצועית, גם ממכון מוסמך וגם ממכון מוסמך מאוד, תפתור את העניין.

חיים אורון: המקרים הקיצוניים מונחים על השולחן.

חיים אורון: המקרים האחרים, זה לא יפתור אותם.

דוד רותם: זאת אומרת, אתה רוצה שיהיה כתוב: "המועמד אינו מתאים לחיי חברה בקהילה".

חיים אורון: לא, אני לא רוצה לכתוב בכלל.

דוד רותם: אז אני לא יכול לפסול אותו בגלל שהוא לא מתאים.

דוד רותם: אני צריך את הסמכות שאפשר יהיה לפסול אותו.

חיים אורון: אל תסחבו אותי בכוח להסכים לוועדות הקבלה האלה, כי בסוף אני חושב שהן מיותרות.

חיים אורון: כל המנגנון הזה מיותר.

חיים אורון: עכשיו אתם גוררים אותם.

דוד רותם: אני לא גורר אותך, אני מתייחס ברצינות לדברים שאתה אומר.

דוד רותם: אם אתה אומר שצריך שאפשר יהיה לפסול אבל אלה דברים ברורים ולא צריך חוות דעת - - -

חיים אורון: חוות הדעת המקצועית באה לצמצם את חופש הפעולה של "לא מתאים", כי אחרת כל אחד יגיד שהוא לא מתאים מסיבה שהוא "קסוקר", למשל.

דוד רותם: נכון.

חיים אורון: בסדר, אבל החיים לא נמצאים בדברים האלה, זאת בדיוק הנקודה.

חיים אורון: אתם מציעים פה רף, שאם מתכוונים ברצינות אז הוא לא נמצא בסעיף הזה.

דוד רותם: אני מוכרח לומר לך שהנושא הזה של "החלטת ועדת קבלה לסרב לקבל מועמד תהיה על סמך חוות דעת מקצועית", היתה דרישה שהעלו פה החברים ומשרד המשפטים.

חיים אורון: הם העלו את זה.

חיים אורון: אני מבין בדיוק את הסיבות שהם העלו.

חיים אורון: אני בא דווקא ממקום אחר.

חיים אורון: אני חושב שאני בא מהמקום שבו נמצאים החיים.

חיים אורון: אני חוזר ואומר, ואני לא יודע כרגע לנסח את זה משפטית, המקרים המובהקים של אי התאמה, לא צריך חוות דעת בשבילן.

חיים אורון: המקרים האחרים, אני פוחד ממנגנון שאנשים יבואו עם פתקים לוועדות קבלה כאלה.

חיים אורון: יש מקומות שבהן מקבלים בחודשיים 100 חברים להרחבה.

חיים אורון: כל אחד יבוא עם חוות דעת פסיכולוגית?

דוד רותם: מתוך מה שאתה אומר יש רק מסקנה אחת, כך אני מבין.

דוד רותם: אתה אומר: תנו יותר שיקול דעת, "המועמד אינו מתאים לחיי חברה בקהילה".

דוד רותם: אל תבלבלו את המוח עם חוות דעת.

דוד רותם: הרי אתה מתנגד לכל ועדות הקבלה.

חיים אורון: לכן אני בורח גם מזה וגם מזה.

חנא סוייד: יש לי הערה לחבר הכנסת ג'ומס.

דוד רותם: רק שנייה, עוד לא הבנתי.

דוד רותם: מותר לי להבין אותו?

חיים אורון: לא, לא, אני הסתבכתי בעצמי.

חנא סוייד: אני מציע לך לא להתייחס לזה ברצינות כי אתה מנסה להתייחס לזה ביושר וברצינות וכל החוק הזה לא שווה את המאמץ הזה.

חנא סוייד: מה אפשר להגיד כאן?

חנא סוייד: להתחיל לתפור פה דברים ופרטים מביישים מתוך יחס ופרספקטיבה ישרה ורצינית זאת התבזות.

חנא סוייד: זה מה שאתה מנסה לעשות ולכן אתה תיכשל, אל תנסה.

ישראל חסון: אני רוצה לומר משהו.

דוד רותם: אני אתן לך לסכם.

ישראל חסון: אז אם כך, תקראו לי כשיהיו הצבעות.

דוד רותם: אתה מציע החוק וראוי שתשב פה ותשמע את הטענות.

ישראל חסון: אני שומע פה כל הזמן טענות: גזעני, לא רציני וכדומה.

ישראל חסון: אתה יודע, מלאה הכוס.

ישראל חסון: אני דרשתי בדיון הקודם ממנהל מקרקעי ישראל שיביא בבקשה לפה את הנתונים, כמה מכרזים, מתוך סך כל המכרזים הם לבני המקום בלבד.

ישראל חסון: ואז אני רוצה לשמוע את כל אלה שטוענים טענות.

חנא סוייד: זה בדיוק אומר למה אתה מתכוון בחוק הזה.

חנא סוייד: אתה מנגח ערבים ואתה מסתתר מאחורי חברה וקהילה ותרבות.

חנא סוייד: אתה מנגח ערבים, זה מה שאתה מתכוון.

חנא סוייד: הדוגמאות והאינפורמציה שאתה מבקש זה בגלל זה.

דוד רותם: חבר הכנסת חסון, אני גומר לקרוא את החוק ועובר להצבעות.

חנא סוייד: תעבור להצבעות, מה אתה מאיים כל הזמן?

טלב אלסאנע: אני ביקשתי ממרכז המידע והמחקר של הכנסת כמה  - - -

חנא סוייד: אתה מדבר על יהודים וערבים שזה האישיו שלו.

חנא סוייד: אתה מסתתר מאחורי תרבות.

טלב אלסאנע: אנחנו ועדת החוקה רוצים לדעת אם יש חוק כזה במדינות אחרות בעולם?

טלב אלסאנע: אם יש חוקים כאלה?

טלב אלסאנע: אין חוק כזה בשום מקום בעולם.

דוד רותם: זה מעניין אותך?

טלב אלסאנע: כן.

טלב אלסאנע: ישראל חסון:     	אל תפרשן אותי.

חנא סוייד: במיוחד בדבר כזה אני לא אפשרן אותך.

ישראל חסון: תסתכל מאיזו נקודת מוצא אתה מגיע - - -

חנא סוייד: אני?

חנא סוייד: אתה מדבר עלי?

ישראל חסון: כן.

דוד רותם: חבר הכנסת חסון, חבר הכנסת סוויד, עד כאן.

ישראל חסון: אני מצטער, רבותיי, יש גבול.

דוד רותם: סליחה, גמרנו את הויכוח הזה.

ישראל חסון: טלב, אני אוכיח לך.

דוד רותם: שמענו אותך כבר, כל התקשורת שמעה אותך, יהיה כתוב היום שאמרת.

ארז קמיניץ: אני רוצה להתייחס לחוות הדעת המקצועית הואיל והדברים נאמרו.

ארז קמיניץ: אנחנו כן חושבים שיש ערך משמעותי לחוות הדעת הזאת משום שיש בה התייחסות לפרמטרים שוועדת הקבלה נעזרת בהם כאשר היא באה לבחון את כניסתו של המועמד לישוב.

ארז קמיניץ: ועדת הקבלה אינה מכירה את המועמד המגיע.

ארז קמיניץ: אנחנו חושבים שעל-מנת שהיא תוכל לקבל החלטה מושכלת, היא צריכה להיעזר באנשי מקצוע.

ארז קמיניץ: מי שלא אוהב את כל המנגנון, זה בסדר.

ארז קמיניץ: אבל מי שחי עם המנגנון או מי שמציע אותו והממשלה תומכת במנגנון בעצמה, צריך לנסות לטייב אותו.

ארז קמיניץ: הטיוב הזה באמצעות אנשי מקצוע, אני חושב שהוא רק מועיל ולא מזיק.

ארז קמיניץ: דבר נוסף.

ארז קמיניץ: אני רוצה להדגיש את הדברים שאמרת לגבי פסקה 6.

סיגל קוגוט: רגע, לגבי פסקה 4. אני חשבתי שאפשר עוד להוסיף על מה שאמרת, שאם ועדת הקבלה, על פני הדברים, לא רואה בעיה, היא לא חייבת לשלוח את האדם.

סיגל קוגוט: האם כל אדם נשלח לחוות דעת פסיכולוגית?

סיגל קוגוט: איך שזה כתוב בחוק, רק הפסילה שלו תהיה על סמך חוות דעת ולא הקבלה שלו.

דוד רותם: סיגל, אני לא רוצה שיפסלו בלי חוות דעת מקצועית.

סיגל קוגוט: בסדר, אני מוסיפה על מה שארז אומר, שרק הפסילה תהיה על סמך חוות דעת.

סיגל קוגוט: לא כל אדם צריך להביא חוות דעת.

ארז קמיניץ: נדמה לי שיש פה איזה סוג של איזון שאומר שאם אני שולח אותך לוועדה, אתה כבר מראש בעייתי.

סיגל קוגוט: זה לא חובה.

סיגל קוגוט: אם באים 100 אנשים, כולם יישלחו?

אריאל צבי: - - -

דוד רותם: היום רק חברי כנסת מגישים את ההסתייגויות וזה הכול.

דוד רותם: הויכוחים והדיונים נגמרו.

אריאל צבי: זה הערות לנוסח.

דוד רותם: הערות לנוסח דרך חברי כנסת.

ארז קמיניץ: אני רוצה להדגיש לעניין פסקה 6. העניין של תנאי קבלה לא מקובל עלינו.

ארז קמיניץ: אני חייב להודות שזה משהו שאני לא הייתי ער לו.

ארז קמיניץ: אני לא יודע למה זה הוסף כי בנוסחים האחרונים שהונחו בפני הוועדה לפני הקריאה הראשונה מופיעים רק המאפיינים המיוחדים.

קריאה: כתוב תקנון האגודה.

ארז קמיניץ: אבל מאפיינים מיוחדים.

דוד רותם: זה בסדר.

דוד רותם: אז אתם רוצים לרשום על זה הסתייגות?

דוד רותם: אין בעיה.

דוד רותם: שר המשפטים רשם על זה הסתייגות.

ארז קמיניץ: לא, לא, אבל יש פה - - -

דוד רותם: אדוני לא יגיד לי לא, לא.

ארז קמיניץ: אני לא יודע אם זה לא לא, או שזה איזה עניין – אני רוצה להסביר את המהות.

ארז קמיניץ: יכול להיות שיש פה אפילו היבט של נושא חדש ואני אגיד גם למה.

ארז קמיניץ: תנאי הקבלה שאינם קשורים למאפיינים המיוחדים יכולים להתבסס על דברים שונים לחלוטין.

דוד רותם: אין בזה שום דבר חדש משום שכך זה הוצבע בקריאה הראשונה.

ארז קמיניץ: למה?

ארז קמיניץ: אבל אחרי קריאה ראשונה - - -

דוד רותם: ככה זה הוצבע בקריאה הראשונה.

סיגל קוגוט: נושא חדש זה רק בקריאה ראשונה.

ארז קמיניץ: נכון, סליחה.

סיגל קוגוט: תגיד לגופו של עניין.

ארז קמיניץ: אגיד לגופם של דברים כי אני לא רוצה להיכנס לעניינים תקנוניים כאלה או אחרים של הכנסת.

ארז קמיניץ: המונח תנאי קבלה, כפי שהוא מופיע פה, הוא מאוד רחב.

ארז קמיניץ: הוא אפילו לא מקשר את תנאי הקבלה למאפיינים המיוחדים.

ארז קמיניץ: זאת לא המטרה של פסקה 6. פסקה 6 לא נוגעת לשאלה – לצורך העניין, תנאי קבלה יכול להיות אנשים מגובה מסוים.

ארז קמיניץ: האם זה קשור לפסקה 6?

ארז קמיניץ: האם זה איזה מאפיין מיוחד?

ארז קמיניץ: אפשר להכניס פה בדלת האחורית דברים שלא קשורים למה שדיברנו.

דוד רותם: הרשם יאשר דבר כזה?

דוד רותם: על הרשם יש אפשרות ללכת לבית משפט.

ארז קמיניץ: זה לא העניין אם הרשם יאשר או לא יאשר.

ארז קמיניץ: הרשם יאשר זה סוג נוסף של באפר.

ארז קמיניץ: אנחנו מדברים פה על סוג מסוים של אבחון, שאנחנו מאפשרים לוועדת הקבלה לפעול לפיו.

ארז קמיניץ: אני לא יכול לתת לוועדת הקבלה, בלי קשר לשאלת הרשם, לבחון כניסתו - - -

סיגל קוגוט: ארז, על מה אנחנו מדברים?

סיגל קוגוט: איזה תנאי קבלה הרשם אישר, תגיד לנו.

ארז קמיניץ: את רוצה תנאי קבלה שנתקלתי בהם?

סיגל קוגוט: כן, שהרשם אישר.

ארז קמיניץ: הצהרות למיניהן, זה לא מאפיין מיוחד.

דוד רותם: מה הוא יצהיר?

ארז קמיניץ: יצהיר הצהרה כזאת או אחרת, זה לא משנה כרגע.

דוד רותם: איזה סוג הצהרה?

ארז קמיניץ: אני לא רוצה להיכנס.

חנא סוייד: יהודית וציונית.

ארז קמיניץ: נניח, אבל זה לא העניין.

דוד רותם: זה מאפיין ייחודי?

ארז קמיניץ: צריך לעשות את האבחנה.

ארז קמיניץ: יכול להיות שאנחנו נגיד שציוני זה מאפיין מיוחד.

ארז קמיניץ: אבל ההצהרה על זה היא סוג של מאפיין מיוחד?

ארז קמיניץ: אז תנאי קבלה הוא הצהרה.

ארז קמיניץ: האם תנאי קבלה שהוא הצהרה, אני יכול להכניס אותו בפסקה 6?

ארז קמיניץ: מה פתאום, זה לא העניין של פסקה 6.

דוד רותם: אוקיי רבותיי, עוד מישהו רוצה להתייחס לפסקה 6?

דוד רותם: תרשמי בבקשה הסתייגות של משרד המשפטים.

דוד רותם: מקריא:     	"שמירת סמכות  		6ד.

דוד רותם: אין באמור בהוראות סעיפים 6ב ו-6ג, כדי לחייב הקצאת מקרקעין לאדם שוועדת הקבלה אישרה את מועמדותו.

דוד רותם: "     		3.	בחוק בתי משפט לעניינים מינהליים, התש"ס–2000‏, בתוספת הראשונה, בסופה יבוא: "37.

דוד רותם: התיישבות – החלטה של ועדת השגות לפי סעיף 6ב לפקודת האגודות שיתופיות.

דוד רותם: "

טלב אלסאנע: מה המשמעות של הסעיף הזה?

סיגל קוגוט: שאפשר להגיש עתירה לבית משפט.

טלב אלסאנע: בזכות או ברשות?

דוד רותם: בזכות.

דוד רותם: ממשיך להקריא:     	"	4.		תחילתו של חוק זה 30 ימים מיום פרסומו (להלן – יום התחילה).

דוד רותם: 5.	הוראות חוק זה יחולו על הליכים בוועדות קבלה ביישובים קהילתיים שיחלו מיום התחילה ואילך.

דוד רותם: "     	תודה רבה, רבותיי.

קריאה: לגבי התוספת לחוק בתי משפט מנהליים, במקום "התיישבות" ביקשנו מאיתנו לכתוב "אגודות שיתופיות".

דוד רותם: אין בעיה.

אחמד טיבי: אני רוצה לבקש להסיר את הסעיף של התאמה למרקם חברתי ותרבותי, בעיקר סעיף 5. שמע, בישוב גדול שבו מתגוררת חברת רוב, איך אפשר לאלץ כל מי שרוצה לגור בישוב הזה להיות בדיוק כמו השכנים שלו בכל דבר.

אחמד טיבי: הרי אם הוא יהיה שונה במוטיב עיקרי, הוא לא יתאים למרקם החברתי תרבותי ולכן אוטומטית אפשר לפסול אותו על רקע זה שהוא שונה.

אחמד טיבי: למשל, שוני אידיאולוגי, או שוני חברתי.

אחמד טיבי: למשל, ערבי יהודי, נטיות מיניות, הטרו או הומוסקסואל, אהבת סוג מסוים של מוסיקה.

דוד רותם: ערבי יהודי אין לך מה לדאוג.

דוד רותם: הרי מחקנו את המילה "רק".

אחמד טיבי: גם אחרי שמחקת את המילה "רק" ההתאמה החברתית תרבותית היא אוהל כל-כך רחב.

דוד רותם: בכל ישוב יהודי צריך שיהיה ערבי אחד כי בשבת, כשמקרר נכבה מה אני אעשה?

שי חרמש: ראינו השבוע שגם בכל קבוצת כדורגל טובה.

אחמד טיבי: אדוני, אני מסתפק בהערה הזאת.

אחמד טיבי: אני מקווה שהתקשורת שמעה את זה.

אחמד טיבי: אני רוצה שיצטטו אותך לא אותי.

אחמד טיבי: בניגוד לאחרים אני לא רוצה להיות מצוטט בחוק הזה בכלל.

דוד רותם: אני הרי כבר למדתי שאתה מדבר רק לתקשורת אז אני עונה לך דרך התקשורת, זה בסדר.

אחמד טיבי: תודה רבה, אתה יכול לפנות אלי ישירות, פנית אלי ישירות.

אחמד טיבי: הצורה שבה אתה מתייחס אל החוק הזה, בדיוק היא ההוכחה לחששות שלנו.

אחמד טיבי: היא ההוכחה לחששות שלנו שיש פה סלקציה.

אחמד טיבי: למה בא החוק הזה?

אחמד טיבי: תשאל את יוזמיו למה בא החוק הזה?

אחמד טיבי: גם חוק קעדן, חוקים אחרים.

אחמד טיבי: תשאל את ההורים שלך מה זאת חברה הומוגנית ומה זה הרצון למגר יהודים מחברות רוב הומוגניות.

אחמד טיבי: תשאל את ההורים שלך.

דוד רותם: שאלתי אותם, הם לא עונים בכלל.

אחמד טיבי: תשאל את ההורים שלך.

דוד רותם: הם הפסיקו לענות לי.

אחמד טיבי: תשאל את ההורים שלך, תשאל את קרובי המשפחה שלך, תשאל את השכנים שלך, תשאל את ההיסטוריה שלך ואז אתה תתבייש.

דוד רותם: הבנתי.

אחמד טיבי: אתה ויוזמי החוק, שני אנשי קדימה.

דוד רותם: רבותיי, אנחנו עוברים להצבעה.

סיגל קוגוט: מצביעים קודם על ההסתייגויות.

דוד רותם: תקשיבו מי רשאי פה להצביע.

דוד רותם: שי חרמש וישראל חסון אתם מחליפים את מולה ואת פלסנר.

דוד רותם: חבר הכנסת אחמד טיבי בוועדה הזאת אתה לא יכול להצביע אלא אם כן אתה מחליף את חבר הכנסת טלב אלסאנע.

דוד רותם: אורי אורבך יכול, מיכאלי יכול, אורי אריאל במקום בן ארי ואנחנו עוברים להצבעה.

שי חרמש: איפה בן ארי?

אחמד טיבי: אתה פה, הוא לא צריך להיות פה.

אורי אריאל: בן-ארי הלך לוועדת הקבלה באום אל פחם.

דוד רותם: הוא הלך להתקבל באום אל פחם וכבר הודיעו לו בבוקר שיקבלו אותו באבנים.

דוד רותם: כבר שמעתי את זה ברדיו ממזכיר בני הכפר.

אחמד טיבי: הוא לא ראוי לשום אבן.

אחמד טיבי: יריקה כן, אבן לא.

דוד רותם: רבותיי, אנחנו עוברים להצבעה.

דוד רותם: גברתי היועצת המשפטית, בבקשה.

סיגל קוגוט: יש שתי הסתייגויות לשם.

סיגל קוגוט: אני לא אקריא את שתיהן עכשיו כי קודם פירטו אותן.

דוד רותם: מי בעד ההסתייגויות לשם?

דוד רותם: הצבעה     בעד – 2 נגד – 5 נמנעים אין

דוד רותם: ההסתייגות לא נתקבלה.

סיגל קוגוט: סעיף 1. אני לא אגיד מי מסתייג, אני אגיד רק את ההסתייגויות.

סיגל קוגוט: מספר בתי האב במקום 500 יהיה 200,150, 50 או 45.

דוד רותם: מי בעד אחת מההסתייגויות האלה?

דוד רותם: הצבעה     בעד – 2 נגד – 6 נמנעים אין

דוד רותם: ההסתייגויות לא נתקבלו.

טלב אלסאנע: זה מחויבות של קדימה - - -

שי חרמש: מה אתה רוצה מ"קדימה" כל הזמן?

דוד רותם: סליחה, אני לא מבין.

דוד רותם: אתה לא מבין שהוא לא מדבר אליך?

דוד רותם: הוא לא מדבר אליכם.

דוד רותם: אתם לא מבינים, יש פה תקשורת.

אורי אריאל: למרות שזה באיחור, שבמקום 500 יהיה 800.

דוד רותם: לא, לא.

דוד רותם: אורי, גמרנו.

טלב אלסאנע: 20,000.

שי חרמש: ברהט זה 24,000 וזה עובר ועדת קבלה.

דוד רותם: רבותיי, אנחנו בהצבעה.

סיגל קוגוט: סעיף 1 כנוסח הוועדה עם ההבהרה שה-500 הכוונה היא לתכנית.

דוד רותם: מי בעד סעיף 1 כנוסח הוועדה?

דוד רותם: הצבעה     בעד – 6 נגד – 2 נמנעים אין

דוד רותם: תודה רבה, הסעיף נתקבל.

סיגל קוגוט: סעיף 2. לגבי ההרכבים ההסתייגויות הן כאלה: שיימחק נציג הסוכנות היהודית לארץ ישראל - - -

טלב אלסאנע: כאות מחאה אנחנו מכריזים שאנחנו לא נשתף בהצבעה.

אחמד טיבי: אין אף יהודי שמתנגד לאף סעיף?

טלב אלסאנע: לכן אנחנו מכריזים שאנחנו נצא.

טלב אלסאנע: אנחנו לא נשתף פעולה עם החוק הגזען, הפשיסט הזה, תמשיכו אם החקיקה הדמוקרטית שלכם.

טלב אלסאנע: שיבושם לכם.

אורי אריאל: יפה שעה אחת קודם.

טלב אלסאנע: בושה וחרפה.

דוד רותם: תגיד, למה לא עשית את זה כבר בבוקר, היינו יכולים לגמור כבר מזמן.

טלב אלסאנע: ניסינו להכניס קצת שפיות לטרוף אבל כנראה שאתם איבדתם כל גבול.

טלב אלסאנע: חבל.

דוד רותם: טלב, באותה הזדמנות, אני מציע שתרים טלפון שם למח'ול תייעץ לו האם להגיע לעסקת טיעון או לא.

טלב אלסאנע: תרים טלפון לקלמנוביץ ולבוס שלך.

דוד רותם: אני מרים להם כל הזמן טלפונים.

טלב אלסאנע: אל תטיף מוסר.

טלב אלסאנע: יושב ראש ועדת חוקה, בושה וחרפה.

דוד רותם: בבקשה, הלאה.

סיגל קוגוט: לגבי ההרכב: יש הסתייגויות למחוק את נציג הסוכנות היהודית או ההסתדרות הציונית העולמית.

דוד רותם: מי בעד ההסתייגות?

דוד רותם: מי נגד?

דוד רותם: הצבעה     בעד – אין נגד – 6 נמנעים - אין

דוד רותם: פה אחד, ההסתייגות לא נתקבלה.

סיגל קוגוט: יש הסתייגויות להחליף אותו בשורה של אנשים אחרים?

דוד רותם: מי בעד ההסתייגויות?

דוד רותם: מי נגד?

דוד רותם: הצבעה     בעד – אין נגד – 6 נמנעים - אין

דוד רותם: ההסתייגות לא נתקבלה.

סיגל קוגוט: יש הסתייגות בעניין ירושה.

סיגל קוגוט: למחוק חלק "על פי דין בירושה".

דוד רותם: זאת הסתייגות של ארז?

סיגל קוגוט: לא, של סוויד.

דוד רותם: מי בעד ההסתייגות?

דוד רותם: מי נגד?

דוד רותם: הצבעה     בעד – אין נגד – 6 נמנעים - אין

דוד רותם: ההסתייגות לא נתקבלה.

סיגל קוגוט: יש תיקונים שעובד המועצה ימנה ראש המועצה, זה על דעת המציעים.

סיגל קוגוט: זה רק תיקון נוסח ואני רק אומרת את זה.

סיגל קוגוט: לגבי ועדת ההשגות.

סיגל קוגוט: יש תיקון ששר הבינוי והשיכון ימנה על פי הצעות ושהוועדה תקבע את תנהליה ויש הסתייגויות.

סיגל קוגוט: הסתייגות: או למחוק את עובד רשות מקרקעי ישראל - - -

דוד רותם: מי בעד?

דוד רותם: מי נגד?

דוד רותם: הצבעה     בעד – אין נגד – 6 נמנעים - אין

דוד רותם: פה אחד, ההסתייגות לא נתקבלה.

סיגל קוגוט: יש הסתייגויות להחליף אותו בנציג אחר.

דוד רותם: מי בעד ההסתייגות של להחליף אותו בנציג אחר?

דוד רותם: הצבעה     בעד – אין נגד – 6 נמנעים - אין

דוד רותם: פה אחד, ההסתייגות לא נתקבלה.

סיגל קוגוט: יש הסתייגויות שהיושב ראש יהיה שופט מחוזי בדימוס.

דוד רותם: מי בעד ההסתייגות?

דוד רותם: מי נגד?

דוד רותם: הצבעה     בעד – אין נגד – 6 נמנעים - אין

דוד רותם: פה אחד, ההסתייגות לא נתקבלה.

דוד רותם: רבותיי, אני עובר להצבעה על סעיף 2 כנוסח הוועדה.

דוד רותם: מי בעד?

דוד רותם: הצבעה     בעד – 6 נגד – אין נמנעים - אין

דוד רותם: אין מתנגדים, סעיף 2 כנוסח הוועדה נתקבל.

סיגל קוגוט: אז אנחנו עושים את זה עם התיקונים, לרבות התיקון שהיא יכולה להחליט החלטה אחרת.

סיגל קוגוט: סעיף 6ג זה השיקולים של ועדת הקבלה.

סיגל קוגוט: לגבי 4, יש הסתייגויות למחוק לחלוטין את 4.

דוד רותם: מי בעד ההסתייגות?

דוד רותם: מי נגד?

דוד רותם: הצבעה     בעד – אין נגד – 6 נמנעים – אין

דוד רותם: פה אחד, ההסתייגות לא נתקבלה.

סיגל קוגוט: יש הסתייגויות שסעיף 4 יחול רק בישובים מאוד מאוד קטנים של 100.

דוד רותם: מי בעד ההסתייגות?

דוד רותם: מי נגד?

דוד רותם: הצבעה     בעד – אין נגד – 6 נמנעים – אין

דוד רותם: ההסתייגות לא נתקבלה.

סיגל קוגוט: יש הסתייגויות שבעילה הזאת אפשר יהיה לקבל החלטה רק פה אחד.

דוד רותם: מי בעד ההסתייגות?

דוד רותם: מי נגד?

דוד רותם: הצבעה     בעד – אין נגד – 6 נמנעים – אין

דוד רותם: פה אחד, ההסתייגות לא נתקבלה.

סיגל קוגוט: אנחנו עושים את זה עם התיקון שמי שנותן את חוות הדעת המקצועית זה גורם שהתמחותו בתחום האבחון.

סיגל קוגוט: לגבי 5 יש הסתייגויות למחוק את הסעיף לגמרי.

דוד רותם: מי בעד ההסתייגות בסעיף 5?

דוד רותם: מי נגד?

דוד רותם: הצבעה     בעד – אין נגד – 6 נמנעים – אין

דוד רותם: פה אחד, ההסתייגות לא נתקבלה.

סיגל קוגוט: גם כאן יש הסתייגות שהכול צריך להיות פה אחד.

דוד רותם: מי בעד ההסתייגות?

דוד רותם: מי נגד?

דוד רותם: הצבעה     בעד – אין נגד – 6 נמנעים – אין

דוד רותם: פה אחד, ההסתייגות לא נתקבלה.

סיגל קוגוט: ב-6 יש הסתייגות למחוק לחלוטין את הסעיף.

דוד רותם: מי בעד למחוק את הסעיף כולו?

דוד רותם: מי נגד?

דוד רותם: הצבעה     בעד – אין נגד – 6 נמנעים – אין

דוד רותם: פה אחד, ההסתייגות לא נתקבלה.

סיגל קוגוט: יש הסתייגות שזה תנאי קבלה שאושרו בבית המשפט המחוזי.

דוד רותם: מי בעד להעביר את זה לבית המשפט המחוזי?

דוד רותם: מי נגד?

דוד רותם: הצבעה     בעד – אין נגד – 6 נמנעים – אין

דוד רותם: פה אחד, ההסתייגות לא נתקבלה.

סיגל קוגוט: יש הסתייגות שבמקום הסעיף יבוא "המועמד סירב להצהיר כי בדעתו לכבד את מאפייניו הייחודיים של הישוב הקהילתי".

דוד רותם: מי בעד?

דוד רותם: מי נגד?

דוד רותם: הצבעה     בעד – אין נגד – 6 נמנעים – אין

דוד רותם: פה אחד, ההסתייגות לא נתקבלה.

סיגל קוגוט: יש הסתייגות משרד המשפטים, שהסעיף יהיה רק מאפיינים ייחודיים של הישוב הקהילתי.

ארז קמיניץ: שהם מופיעים בתקנון אבל להוריד את המילים "תנאי הקבלה".

סיגל קוגוט: או לחילופין שאושרו על ידי הרשם אבל מאפיינים ייחודיים.

דוד רותם: מי בעד ההסתייגות?

דוד רותם: מי נגד?

דוד רותם: הצבעה     בעד – אין נגד – 6 נמנעים – אין

דוד רותם: פה אחד, ההסתייגות לא נתקבלה.

סיגל קוגוט: לגבי סעיף ג', התיקון הוא למחוק את ה"רק".

סיגל קוגוט: זה תיקון של הוועדה, זאת לא הסתייגות.

דוד רותם: מי בעד למחוק את המילה "רק"?

דוד רותם: מי נגד?

דוד רותם: הצבעה     בעד – 6 נגד – אין נמנעים – אין

דוד רותם: מחקנו את המילה "רק".

סיגל קוגוט: אני לא אקריא את כל הסתייגויות, אבל כולן עוסקות בהוספת פרמטרים נוספים ואפיונים נוספים לאיסור האפליה, בין אם זה ארץ מוצא, בין אם זה השתייכות מפלגתית, בין אם זה נטייה מינית.

סיגל קוגוט: מבקשים להוסיף שורה של פרמטרים.

דוד רותם: מי בעד ההסתייגות?

דוד רותם: מי נגד?

דוד רותם: הצבעה     בעד – אין נגד – 6 נמנעים – אין

דוד רותם: פה אחד, ההסתייגות לא נתקבלה.

סיגל קוגוט: עכשיו מצביעים על סעיף 2 עם כל התיקונים כנוסח הוועדה.

דוד רותם: מי בעד סעיף 2  כנוסח הוועדה?

דוד רותם: הצבעה     בעד – 6 נגד – אין נמנעים – אין

דוד רותם: פה אחד, הסעיף התקבל.

סיגל קוגוט: לגבי סעיף 3 אין הסתייגויות.

סיגל קוגוט: אנחנו רק נתקן במקום "התיישבות" יהיה "אגודות שיתופיות".

דוד רותם: מי בעד?

דוד רותם: הצבעה     בעד – 6 נגד – אין נמנעים – אין

דוד רותם: סעיף 3 התקבל.

סיגל קוגוט: לסעיף התחילה יש הסתייגות.

סיגל קוגוט: במקום 30 יום מיום פרסומו, 10 שנים מיום פרסומו.

דוד רותם: מי בעד?

דוד רותם: מי נגד?

דוד רותם: הצבעה     בעד – אין נגד – 6 נמנעים – אין

דוד רותם: פה אחד, ההסתייגות לא נתקבלה.

דוד רותם: מי בעד הסעיף כנוסח הוועדה?

דוד רותם: הצבעה     בעד – 6 נגד – אין נמנעים – אין

דוד רותם: סעיף 3 התקבל כנוסח הוועדה.

סיגל קוגוט: סעיף 5 תחולה.

סיגל קוגוט: אין לגביו הסתייגויות.

דוד רותם: מי בעד כנוסח הוועדה?

דוד רותם: מי נגד?

דוד רותם: הצבעה     בעד – 6 נגד – אין נמנעים – אין

דוד רותם: פה אחד.

דוד רותם: סעיף 5 התקבל כנוסח הוועדה.

דוד רותם: מי בעד לאשר את החוק כפי שהצבענו עליו בשנייה ושלישית?

דוד רותם: הצבעה     בעד – 6 נגד – אין נמנעים – אין

דוד רותם: פה אחד.

דוד רותם: תודה רבה, החוק יעלה למליאה.

ישראל חסון: דודו, אני מבקש שהוועדה תדרוש את מה שדרשנו בדיון הקודם, שתוך שבוע המנהל יעביר לנו את הנתונים.

דוד רותם: מי פה נציג המנהל?

דוד רותם: נא לעשות כפי שביקש לעשות ישראל חסון.

דוד רותם: תודה רבה, הישיבה נעולה.